4 Nobayandwa, mutasyomi majwi* oonse aasololelwa amuuya, pele amwaasole majwi aayo kutegwa mubone naa ncobeni azwa kuli Leza, nkaambo basinsimi bakubeja banji balimwaikide munyika. 2 Lino majwi aasololelwa amuuya wa Leza inga mwaazyiba munzila eeyi: Kufwumbwa majwi aasololelwa amuuya aazumina kuti Jesu Kilisito wakaboola mumubili wanyama, azwa kuli Leza. 3 Pele kufwumbwa majwi aasololelwa amuuya aatamuzumini Jesu taazwi kuli Leza pe. Kunze lyaboobo, aaya ngamajwi aasololelwa amuuya aasikulwana Kilisito ngomwakamvwa kuti ayooboola, alimwi lino mwaali kale munyika. 4 Nobana bangu bayandwa, nywebo muzwa kuli Leza alimwi mwabazunda kale bantu aabo, nkaambo ooyo uukamantene andinywe mupati kwiinda yooyo uukamantene anyika. 5 Balo bazwa munyika; nkakaambo kaako ncobaambaula izizwa munyika alimwi nyika ilabaswiilila. 6 Swebo tuzwa kuli Leza. Ooyo uuba aluzyibo lwa Leza ulatuswiilila; ooyo uutazwi kuli Leza tatuswiilili pe. Oobu mbotuzyiba majwi aasololelwa amuuya aakasimpe alimwi amajwi aasololelwa amuuya aakubeja. 7 Nobayandwa, atuzumanane kuyandana, nkaambo luyando luzwa kuli Leza, alimwi muntu woonse uutondezya luyando uzyedwe kuli Leza alimwi ulimuzyi Leza. 8 Kufwumbwa muntu uutatondezyi luyando tanamuzyiba Leza pe, nkaambo Leza nduyando. 9 Lino oobu mbolwakayubununwa luyando lwa Leza kulindiswe, nkaambo Leza wakatuma Mwanaakwe simuzyalwaalikke munyika ikutegwa tukonzye kuba abuumi kwiinda mulinguwe. 10 Iluyando lwaambwa waawa taluli akaambo kakuti swebo twali kumuyanda Leza pe, pele walo nguwakatuyanda akutuma Mwanaakwe kuti abe cipaizyo cakumanya zibi zyesu akutuyanzanya a Leza. 11 Nobayandwa, ikuti naa oobu mbwaakatuyanda Leza, nkokuti andiswe tweelede kuyandana. 12 Kunyina muntu wakamubona kale Leza. Ikuti naa twazumanana kuyandana, Leza ulazumanana mulindiswe alimwi luyando lwakwe lulalondolwa mulindiswe. 13 Tulizyi kuti tulikamantene anguwe lyoonse alimwi walo ulikamantene andiswe, nkaambo watupa muuya wakwe. 14 Kuyungizya waawo, swebo lwesu twalibonena alimwi tupa bumboni kuti Taata watuma Mwanaakwe kuti abe Mufwutuli wanyika. 15 Muntu woonse uuzumina kuti Jesu Kilisito Mwana wa Leza, Leza ulazumanana kukamantana amuntu ooyo alimwi walo ulakamantana a Leza. 16 Alimwi swebo lino twaluzyiba alimwi twalusyoma luyando ndwajisi Leza kulindiswe. Leza nduyando, alimwi ooyo uuzumanana muluyando ulazumanana kukamantana a Leza alimwi Leza ulazumanana kukamantana anguwe. 17 Oobu mbolwalondolwa luyando mulindiswe, kutegwa tukacikonzye kwaamba cakutayoowa mubuzuba bwalubeta, nkaambo mbubonya mbwabede ooyo, mbotubede andiswe munyika eeyi. 18 Kunyina kuyoowa muluyando, pele luyando lulondokede lukusowela anze kuyoowa, nkaambo kuyoowa kulatusinkilila. Ncobeni, ooyo uuyoowa tanalondolwa pe muluyando. 19 Lino swebo tulatondezya luyando, nkaambo walo nguwakasaanguna kutuyanda. 20 Ikuti umwi waamba kuti: “Ndilamuyanda Leza,” kwamana boobo kasulaika munyina, muntu ooyo mubeji. Nkaambo ooyo uutayandi munyina ngwabwene, takonzyi pe kuyanda Leza ngwatanabona. 21 Alimwi ooyu ngomulawo ngotujisi kuzwa kulinguwe, kuti ooyo uuyanda Leza weelede kumuyanda awalo munyina.\n^ Mu Chigiliki, “muuya.”


AMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nMapaipi Aameenda Aaku Rome—Milimo Yabasyaazibwene Iigambya\nMAPAIPI aameenda aaku Rome ali akati kamilimo yakaindi yabasyaazibwene iinda kugambya. Mweendelezi muna Roma alimwi uulanganya makani aameenda Sextus Julius Frontinus (35–c. 103 C.E.) wakalemba kuti: “Ikuti kamucikonzya, amweezyanisye zyuumbwe naa mayake aatakwe mulimo pele aadumide aabana Greece kumayake aaya aayandika aakali kuleta meenda manji!” *\nNkaambo Nzi Mapaipi Aameenda Ncaakali Kuyandika?\nMadolopo aakaindi akali kuyakwa afwaafwi ampobakali kukonzya kujana meenda manji, dolopo lya Rome alyalo mbolyakayakidwe oobo. Kumatalikilo, Mulonga wa Tiber atusensa twameenda alimwi amigoti iyakali afwaafwi yakali kucikonzya kupa meenda aakali kuyandika. Pele kutalikila mumwaanda wamyaka wane B.C.E., dolopo lya Rome lyakakomena cakufwambaana, aalo meenda akali kuyandika kapati.\nMbwaanga mbasyoonto ibakajisi mapaipi aameenda mumaanda aabo, bana Roma bakayaka masena manji aakusambila aabuleya alimwi aatali aabuleya. Meenda aakali kubelesyegwa kubusena bwakusaanguna ibwakusambila banamaleya mudolopo lya Rome, akali kuletwa amupaipi wiitwa kuti Aqua Virgo, busena oobu bwakaabwa mu 19 B.C.E. Iwakayaka mupaipi ooyu, Marcus Agrippa, mweenzinyina a Caesar Augustus, wakabelesya mali aakwe manji kubambulula alimwi akubikka mapaipi aameenda mapati mu Rome.\nMasena aakusambila alimwi akazooba masena aakulyookezyela, masena mapati akali kuba amasena mbuli mapaaki alimwi amalaibbulali. Mbwaanga meenda aainda mumapaipi tanaakali kukonzya kujalwa, azwa mumasena aakusambila, akali kubwezelezya adooti muzimbuzi izyakali mumasena aakusambila kutola kumadamu aamadooti.\nKuyaka Alimwi Akubambulula\nCiindi nomwamvwa mabala aakuti “mupaipi wabana Roma,” sena muyeeya misemu milamfwu iyakali kunyamuna mapaipi aakali kutola meenda mumasena aakule? Masimpe ngakuti, cibeela citasiki ku 20 pesenti camapaipi ncocakali kupangwa amisemu, alimwi cibeela cipati cakali kunsi, munyika. Nzila eeyi yakuyaka iitaduli kapati yakali kukwabilila mapaipi alimwi tiiyakali kunyonganya nyika alimwi amasena mobakali kukkala bantu. Mucikozyanyo, mupaipi wa Aqua Marcia, iwakamanizyigwa kuyakwa mu 140 B.C.E., wakali kulampa makkilomita aatandila ku 92, pele misemu yakali kusika buyo kumakkilomita aali 11.\nKabatanatalika kupanga mupaipi, basyaazibwene bakali kulanga-langa aazwa meenda, akubona naa meenda mabotu alimwi ambwaakali kukunka. Alimwi bakali kulanga buumi bwabantu banywa meenda kubusena oobo. Ikuti naa busena bwazumizyigwa, basyaazibwene bakali kubona nzila mbotu mupaipi mpowakali kukonzya kwiinda, nsaizi alimwi akulampa kwanguwo. Bazike mbebakali kubelesyegwa kuyaka. Mapaipi akali kutola myaka iili mbwiibede kupanga calo icakali kupa kuti kaadula, kwaambisya kuti kakuyandika kuyaka misemu.\nKuyungizya waawo, mapaipi akali kuyandika kwaakwabilila alimwi akwaabambulula. Aciindi cimwi, bantu bali 700 bakanjizyigwa mulimo wakulanganya mapaipi aaya mudolopo lya Rome. Aciindi cakuyaka bakali kubikkilizya azintu izyakali kuyakubagwasya kwaakuyandika kubambulula. Mucikozyanyo, bakali kucikonzya kusika kucibeela camupaipi icakali ansi kwiinda mukubelesya tuzila ntobakali kupanga itwakali kuya ansi. Ikuti kakuyandika kubambulula kupati, basyaazibwene bakali kwaanyona meenda kuzwa kucibeela eeci ciyandika kubamba.\nMapaipi Aamudolopo lya Rome\nKumatalikilo aamwaanda wamyaka watatu C.E., mapaipi aali 11 mapati ngaakali kuleta meenda mudolopo lya Rome. Mupaipi wakusaanguna iwakali kwiitwa kuti Aqua Appia, iwakayakwa mu 312 B.C.E. wakali kulampa makkilomita aali 16, alimwi cibeela cipati camupaipi ooyu cakali kwiinda ansi. Zibeela zyamupaipi uutegwa Aqua Claudia nkozicili asunu. Mupaipi ooyu wakali kulampa makkilomita aali 69, mpoonya wakajisi misemu mubusena bulampa makkilomita aali 10 yalo iyakali kulampa mamita aali 27 kuyamujulu!\nIno mapaipi aamudolopo akali kubweza meenda manji buti? Akali manji! Mupaipi wa Aqua Marcia iwaambwa kale, wakali kuleta meenda aasika kumalita aali 190 miliyoni mu Rome abuzuba. Meenda asika mudolopo, akali kukunka kuya mumatanki, azwa mumatanki akali kuya mumitabi yalo iyakali kutola meenda aaya kumatanki aambi naa kumasena nkwaakali kuyoobelesyegwa. Bamwi baamba kuti bwaapauzi bwameenda mudolopo lya Rome bwakayaambele cakuti abuzuba muntu umwi aumwi wakali kukonzya kuba amalita aameenda aasika ku 1,000.\nBbuku litegwa Roman Aqueducts & Water Supply lyaamba kuti Bulelo bwa Rome nobwakali kuyaabukomena, “mapaipi aameenda akali kusika koonse nkobwakali kulela.” Basilweendo baku Asia Minor, France, Spain, alimwi a North Africa noliba lino balagambwa kulangilila milimo yabasyaazibwene eeyi yakaindi iigambya.\n^ par. 2 Bana Roma tiibakali bakusaanguna kupanga mapaipi aameenda. Izisi zimbi zyakaindi mbuli Assyria, Egypt, India, alimwi a Persia nzyezyakasaanguna kucita boobo.


Matayo 22 | Bbaibbele lili a Intaneti | Bbaibbele lya Busanduluzi Bwanyika Mpya\n22 Alimwi Jesu wakabaambila kwiinda muzikozyanyo, wakati: 2 “Bwami bwakujulu inga bwakozyanisyigwa amwami iwakabamba pobwe lyabwiinga+ lyamwanaakwe musankwa. 3 Mpoonya wakatuma bazike bakwe kuyakwiita baabo bakatambidwe kupobwe lyabwiinga, pele tiibakali kuyanda kuboola.+ 4 Alimwi wakatuma bazike abambi akubaambila kuti, ‘Amubaambile aabo batambidwe kuti: “Amubone! Ndabamba cakulya camasyikati, kwajaigwa ŋombe abanyama bangu baneneede, alimwi zintu zyoonse zyabambwa kale. Amuboole kupobwe lyabwiinga.”’ 5 Pele kakunyina kubikkila maano bakaunka kumbi, umwi kumuunda wakwe, umwi kumakwebo aakwe;+ 6 aabo bakacaala, bakajata bazike bakwe akubasampaula kumane bakabajaya. 7 “Mwami wakakalala akutuma basikalumamba bakwe, eelyo bakabanyonyoona bajayi aabo akuumpa munzi wabo.+ 8 Mpoonya wakaambila bazike bakwe kuti, ‘Pobwe lyabwiinga lyabambwa, pele aabo batambidwe tiibali kweelela pe.+ 9 Aboobo kamuya kunzila zizwa mumunzi, mutambe kufwumbwa ngomuyoojana kuti aboole kupobwe lyabwiinga.’+ 10 Aboobo bazike aabo bakaunka mumigwagwa akubabunganya antoomwe boonse aabo mbobakajana, babi ababotu; eelyo ŋanda yabwiinga yakazula bantu aabo ibakali kulya.* 11 “Ciindi mwami naakanjila kuti alingule beenzu, wakabona muntu umwi watakasamide cisani cabwiinga. 12 Aboobo wakamubuzya kuti, ‘Ino musa wanjila buti omuno kotasamide cisani cabwiinga?’ Eelyo wakabula cakwaamba. 13 Lino mwami wakaambila babelesi bakwe kuti, ‘Amumwaange kumaanza akumaulu mumusowele anze mumudima. Ooko nkwayoolilila akulumina ntwino.’ 14 “Mwami wakaita banji pele wakasala buyo basyoonto.” 15 Mpoonya ba Farisi bakaunka akumvwana kutegwa bamujanine kaambo kumajwi aakwe.+ 16 Aboobo bakamutumina basikwiiya babo, antoomwe acipani cabasikutobela Heroda,+ kabati: “Omwiiyi, tulizyi kuti lyoonse waamba masimpe alimwi uyiisya nzila ya Leza mukasimpe, alimwi tolibotyi-botyi kumuntu uuli woonse, nkaambo tolangi ziimo zyabantu. 17 Aboobo kotwaambila, ino uyeeya buti? Sena cilizumizyidwe* kutela mutelo kuli Kaisara naa pe?” 18 Pele mbokunga Jesu wakalizyi mbobakali babi myoyo, wakababuzya kuti: “Ino mundisunkila nzi, nywebo nobasikuupaupa ameso? 19 Amunditondezye kkobili litelwa.” Eelyo bakamuletela dinari.* 20 Wakababuzya kuti: “Ino cikozyanyo eeci alimwi azina eeli nzizyani?” 21 Bakati: “Nzizya Kaisara.” Mpoonya wakabaambila kuti: “Aboobo amupe Kaisara zintu zya Kaisara, pele zintu zya Leza amupe Leza.”+ 22 Nobakamvwa boobu bakagambwa, mpoonya bakamusiya akuunka. 23 Mubuzuba oobo ba Saduki, ibaamba kuti kunyina bubuke,+ bakaboola akumubuzya kuti:+ 24 “Omwiiyi, Musa wakaamba kuti: ‘Ikuti mwaalumi wafwa katajisi bana, imwanookwabo weelede kumukwata mukaintu wakwe akumuzyalila bana munyina.’+ 25 Lino kwakali babunyina bali ciloba mbotwakali limwi. Wakusaanguna wakakwata, pele wakafwa katajisi mwana, wakasiila munyina mukaintu wakwe. 26 Mbucakacitika oobu kuli wabili awatatu, akuli boonse bali ciloba. 27 Mpoonya awalo mukaintu wakafwa. 28 Aboobo mububuke, ino uyooba mukaintu wani aali baaba bali ciloba? Nkaambo boonse bakalimukwete.” 29 Mukwiingula Jesu wakabaambila kuti: “Mulisweekede nkaambo tamwaazyi Magwalo naa nguzu zya Leza;+ 30 nkaambo mububuke baalumi tabakwati alimwi bamakaintu tabakwatwi, pele bali mbuli bangelo kujulu.+ 31 Kujatikizya bubuke bwabafwide, sena tiimwakabala nzyaakamwaambila Leza naakati: 32 ‘Ndime Leza wa Abrahamu a Leza wa Izaka a Leza wa Jakobo’?+ Tali Leza wabafwu, pele ngwabaumi.”+ 33 Naakamvwa boobo, makamu aabantu akagambwa ambwaakali kuyiisya.+ 34 Lino ba Farisi nobakamvwa kuti ba Saduki wabazula, bakalibunga-bunga antoomwe. 35 Lino umwi wabo uuzyi Mulawo, wakamusunka kwiinda mukumubuzya kuti: 36 “Omwiiyi, ino nguuli mulawo mupati mu Mulawo?”+ 37 Wakamwaambila kuti: “‘Weelede kuyanda Jehova* Leza wako amoyo wako woonse, abuumi bwako boonse alimwi amizeezo yako yoonse.’+ 38 Ooyu ngomulawo mupati alimwi ngonguwe wakusaanguna. 39 Alimwi ngooyu wabili uuli mbuli yooyu: ‘Weelede kuyanda simukobonyoko mbubonya mbuli mboliyanda omwini.’+ 40 Amilawo eeyi yobilo mpaayeeme Mulawo woonse a Basinsimi.”+ 41 Lino ba Farisi nobakabungene antoomwe, Jesu wakababuzya kuti:+ 42 “Ino mbuti mbomuyeeya kujatikizya Kristo? Ino mwanaani?” Bakamuvwiila kuti: “Mwana wa Davida.”+ 43 Wakababuzya kuti: “Aboobo, ino nkaambo nzi Davida kwiinda mukusololelwa amuuya+ ncamwiita kuti Mwami naamba kuti, 44 ‘Jehova* wakaambila Mwami wangu kuti: “Kkala kujanza lyangu lyalulyo kusikila mane ndikabikke basinkondonyoko kunsi aamaulu aako”’?+ 45 Aboobo, ikuti Davida umwiita kuti Mwami, ino mwanaakwe buti?”+ 46 Eelyo kunyina wakakonzya kumuvwiila noliba jwi lyomwe, alimwi kuzwa buzuba oobo, taakwe wakasola kabili kumubuzya mubuzyo.\n^ Naa “ibakakkede kutebulu.”


Ino Bakamboni Bakwe Yehova Balabamba Buyani Maanda abo aBwaami\nŊanda ya Bwaami ya Bakamboni Bakwe Yehova iliyoonse ililembetwe liina lyakwe Lesa lisalalite. Aboobo, tulabona ayi kutola lubasu muncito yakubotesha ŋanda iyi kwaamba ayi kaiboneka kabotu, ncoolwe alimwi ndubasu lusuniki lwakulambila kwesu kusalalite. Uli woonse inga wasebensaako ncito iyi.\nInga mwaboteshaako pesule lya kubungana. Lyoonse pesule lya kubungana bamakwesu alimwi abenankashi mukuliyandila balapyanga na kubotesha Ŋanda ya Bwaami palaamfu palaamfu. Kulaba bushiku bomwi munsondo ndyekuba kubotesha kunene. Munene na musebenshi ucafwilisha ulapekwa ncito yakubamba ncito mboyeelete kusebensekwa. Bamakwesu abenankashi balalyaaba kusebensa ncito mbuli kupyanga, kukolopa, kubotesha shuuna na mabeenci, kubotesha mawiindo, shimbushu, akupyanga palubaansa. Mwaaka uli woonse kulaba bushiku bomwi ndyekuba kubotesha shintu shoonse paŊanda ya Bwaami. Na katusa abana besu kuncito iyi, nkokwaamba ayi tutobaiisha kupa bulemu misena yesu yakulambililaamo.—Shikushimikila 5:1.\nInga mwasebensaako na kuli kubamba shinyonyookete. Mwaaka uli woonse kulaba kulangalanga Ŋanda ya Bwaami mukati alimwi akunsengwe. Na kuli shimwi shakanyonyooka, tulashibamba kwaamba ayi Ŋanda ya Bwaami inoboneka kabotu akwaamba ayi shitanyonyookeli limwi cakwaamba ayi tusowe maali aanji kushibambulula alimwi. (2 Makani 24:13; 34:10) Ŋanda ya Bwaami njetusebensesha kulambila Lesa ilyeelete kunoboneka kabotu. Na katwabanaamo muncito iyi, cilaakuboneka ayi tulisuni Yehova alimwi tulapa bulemu musena nkotupailila. (Kulumbaisha 122:1) Bantu bamwi abalo balaakulemeka kupaila kwesu.—2 Bene Kolinto 6:3.\nIno ngumulandunshi tulyeelete kulama kabotu Maanda aBwaami?\nIno mbubambo nshi buliwo kwaamba ayi Ŋanda ya Bwaami inoboneka kabotu?


Ulikubamba “Ntobo Mpati Yalusyomo” Lwako Kayisimide Na? | Ngaziyakulinda Yakwiiya\nNgaziyakulinda—Yakwiiya | November 2019\nBALA MU Acholi Afrikaans Albanian Amharic Armenian Azerbaijani Azerbaijani (Cyrillic) Bassa (Cameroon) Batak (Karo) Batak (Simalungun) Batak (Toba) Bengali Biak Bicol Boulou Bulgarian Catalan Cebuano Chavacano Chichewa Chin (Hakha) Chinese (Traditional) Chinese Mandarin (Simplified) Chitonga (Malawi) Chitonga (Zimbabwe) Chitumbuka Chuukese Cibemba Croatian Czech Dakota Danish Douala Drehu Dutch English Estonian Fante Fijian Finnish Fon French Georgian German Greek Greenlandic Guadeloupean Creole Guarani Gujarati Gun Haitian Creole Hebrew Herero Hiligaynon Hmong (White) Hungarian Ibanag Icelandic Igbo Iloko Indonesian Italian Japanese Javanese Kabuverdianu Kachin Kannada Karen (S'gaw) Kazakh Kikaonde Kikongo Kikuyu Kiluba Kinyarwanda Kipende Kirghiz Kisi Kongo Korean Krio Kwangali Kwanyama Latvian Lhukonzo Lingala Lithuanian Lomwe Low German Luganda Lunda Macedonian Macua Malagasy Malay Malayalam Mam Mambwe-Lungu Mapudungun Marathi Marshallese Mauritian Creole Mingrelian Mizo Mongolian Moore Motu Myanmar Ndau Ndebele Ndebele (Zimbabwe) Nepali Ngangela Nias Niuean Norwegian Nzema Oromo Palauan Pangasinan Papiamento (Curaçao) Persian Pidgin (West Africa) Polish Ponapean Poqomchi' Portuguese (Portugal) Punjabi Quechua (Ancash) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Serbia) Romany (Southern Greece) Runyankore Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Tok Pisin Tongan Tshwa Tsonga Turkish Tuvaluan Ukrainian Umbundu Urdu Urhobo Uruund Uzbek Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zulu\nUlikubamba “Ntobo Mpati Yalusyomo” Lwako Kayisimide Na?\n“Amubweze ntobo mpati yalusyomo.”—EF. 6:16.\nLWIIMBO 119 Tweelede Kuba Alusyomo\n1-2. (a) Kweendelana alugwalo lwa Baefeso 6:16, nkamboonzi nitweelede kuba ‘antobo mpati yalusyomo’? (b) Njiili mibuzyo njitutasandule muchiyo eechi?\nULAAYO na “ntobo mpati yalusyomo”? (Bala Baefeso 6:16.) Tusyoma kuti ulaayo. Mbuuli ntobo mpati mbiikwabilila mubili woonse, lusyomo lulatukwabilila kuzintu zibi zili mbuuli bwaamu, kulwana azimwi zintu ziteendelani akuyanda kwaLeza.\n2 Tulikupona “kumazuba aamamanino” nkinkaako lusyomo lwesu luyoozumanana kusunkwa. (2 Tim. 3:1) Niinzi chinga chilakugwasya kubona kuti ntobo yako yalusyomo ilisimide na? Alubo nga ulachita biyeni kuti ntobo yako yalusyomo ikkale kayisimide? Lino atulange-lange nsandulo zyamibuzyo eeyi.\nILANGE-LANGE KABOTU NTOBO YAKO\nNiyamana nkondo, masoja bakali kuba achoonzyo chakuti ntobo yabambululwa (Langa fuka 3)\n3. Niinzi masoja nzibakali kuchita kuntobo zyabo alubo bakali kuzichitilaanzi?\n3 Chiindi, masoja aakali kubelesya ntobo yakali kubikkwa chikumba ajulu. Alubo bakali kwiinanika mafuta kuchitila kuti chikumba chikkale kachili muchiimo chili kabotu akuti nsimbi itabi angula. Kuti musoja wabona kuti ntobo yakwe yafwa wakali kuba achoonzyo chakuti yabambululwa kuchitila kuti alibambile nkondo iitobela. Chikozyano eechi chituyiisyaanzi atala alusyomo lwesu?\n4. Nkamboonzi nitweelede kulanga-langa ntobo yesu yalusyomo kuti ilisimide na, alubo nga tulazichita biyeni?\n4 Mbuuli masoja aachiindi, tweelede kukkala katulanga-langa akubambulula ntobo yesu yalusyomo kuchitila kuti tukkale katulibambilide kunkondo. Mbutuli maKristu, tuli kulwana nkondo yakumuuya alubo basinkondoma baswaanizya myuuya mibi. (Ef. 6:10-12) Takwe muntu ukonzya kukubambulwida ntobo yako yalusyomo. Niinzi chinga chilakugwasya kubona kuti lusyomo lwako lunoosimide nwazoosunkwa? Chakusaanguna, weelede kukomba kuli Leza kukumbila kuti akugwasye. Mpawo weelede kubelesya Jwi lyaLeza kuti ubone kuti ntobo yako ilisimide na. (Heb. 4:12) Bbayibbele lyaamba kuti: “Kosyoma Jehova amoyo wako woonse, utasyomi maano aako omwini pe.” (Tus. 3:5, 6) Yeeya atala akusala nkuwakachita lino-lino. Muchikozyano, kuli nwaakali waba apenzi lyamali na? Wakachiyeeya na chisyomezyo chaJehova chijanika muli Bahebrayo 13:5 chakuti: “Ziyume zitete, tandikakusiyi pe alimwi tandikakulekelezyi pe”? Chisyomesyo eechi chakapa kuti ube achoonzyo chakuti Jehova uyookugwasya na? Kuti kakuli boobo, kutondeezya kuti ntobo yako yalusyomo ilisimide.\n5. Niinzi nzukonzya kubona nwaazwa kulanga-langa lusyomo lwako?\n5 Nwaazwa kulanga-langa lusyomo lwako ulakonzya kugamba atala anzutabone. Ulakonzya kubona kuti kuli zintu nzutachichiti kabotu kutazi. Muchikozyano, ulakonzya kubona kuti kukataazikana, kubejelwa akumana manguzu zilikunyongania lusyomo lwako. Kuti eezi zyachitika, weelede kuchitaanzi kuti zitakunyonganyi loko?\nUTAKATAAZIKANI LOKO, UTABEJELWI ALUBO UTAMANI MANGUZU\n6. Nkuuli kukataazikana kuli kabotu?\n6 Kumwi kukataazikana kuli kabotu. Muchikozyano, tulakonzya kukataazikana atala akuyanda kubotezya Jehova aJesu. (1 Kor. 7:32) Kuti twachita chibi chipati tulakonzya kukataazikana kuti nga tulabubambulula biyeni bweenzuma mbutuli aabo aLeza. (Int. 38:18) Alubo tulakonzya kukataazikana atala mbutukonzya kubotezya muntu ngutukwetenaawe ambutukonzya kugwasya bamumpuli naakuti bakombima.—1 Kor. 7:33; 2 Kor. 11:28.\n7. Kweendelana amajwi ali muli Tusimpi 29:25, nkamboonzi nituteelede kuyoowa bantu?\n7 Kubbazu limwi, kukataazikana zyiindilide kulakonzya kunyongania lusyomo lwesu. Muchikozyano, tulakonzya kukataazikana zyiindilide atala ambutukonzya kujana chakulya azyakuzwaata. (Mt. 6:31, 32) Nkinkaako eezi zilakonzya kupa kuti tuyanduule bunoti. Alubo tulakonzya kuba amuuya wakuyandisya mali. Eezi zilakonzya kupa kuti lusyomo lwesu lucheye akuti tutalike kuchiswa mubukombi. (Mk. 4:19; 1 Tim. 6:10) Alubo chimwi chikonzya kupa kuti tukataazikane loko nkuyeeyesesya atala ambubatubona bamwi. Eezi zilakonzya kupa kuti tutalike kuyoowa kusekwa akupenzegwa kwiinda kuyoowa kubisizya Jehova. Kuti tutalinjizyi mukakole aaka, tweelede kukumbila Jehova kuti atupe lusyomo achibindi chakuzunda masunko.—Bala Tusimpi 29:25; Lk. 17:5.\n(Langa fuka 8) *\n8. Tweelede kuchitaanzi kuti umwi muntu kayanda kutubuzya zyakubeja atala aJehova abakombima?\n8 Saatani ‘wisi wabubeji’ ubelesya bantu mbayendelezya kuti baambe zintu zyakubeja atala aJehova abakombima. (Joh. 8:44) Muchikozyano, basiluleyo bali kupupulula twaambo twakubeja atala ambunga yaJehova kababelesya Intaneti, maTV azimwi zintu. Kubeja ooku njiimwi “mivwi . . . iiyaka mulilo iifwuswa amubi.” (Ef. 6:16) Tweelede kuchitaanzi kuti umwi muntu kayanda kutubuzya zyakubeja atala aJehova abakombima? Tatweelede kumuswiilila pe. Nkamboonzi? Nkaambo tulamusyoma Jehova abakombima. Tatuyandi kuliswaanizya abasiluleyo naakuti kuswiilizya nzibalikwaamba. Alubo tatuyandi kuzumizya muntu naakuti kuba aachiyandisyo chakuziba kuti kupe kuti tuyande kukazyania abasiluleyo.\n9. Niinzi chikonzya kuchitika kuti twamana manguzu?\n9 Kumana manguzu kulakonzya kupa kuti lusyomo lwesu lucheye. Nisimpe kuti tulakonzya kukataazikana nituli mumapenzi. Pesi kuchita oobo takwaambi kuti tatukwe manguzu. Chimwi chiindi tulakonzya kukataazikana pesi tatweelede kuzumizya kukataazikana ooku kuti kutumane manguzu. Kuti twakulekela kulakonzya kupa kuti tubule bulangilizi. (Ciy. 21:3, 4) Alubo kumana manguzu kulakonzya kupa kuti kutuyumine kuzumanana kubelekela Jehova. (Tus. 24:10) Nkinkaako, tatweelede kuzumizya zintu zili boobu kuti zituchitikile.\n10. Twiiyaanzi kuzwa kulugwalo lwakalembwa awumwi muchizi?\n10 Atubone umwi muchizi wakuUnited States ulookuzumanana kuba alusyomo lusimide nikuba kuti mulumaakwe ulookuchiswa loko. Wakalembela bakumawofesi mapati lugwalo kati: “Chimwi chiindi nga twakataazikana akumana manguzu pesi tulaabulangilizi. Alubo tulalumba akaambo kamalayilile atugwasya kusimya lusyomo lwesu akutusungwaazya. Tulaayanda malayilile akusungwaazigwa ooku nkaambo kupa kuti tuzumanane kubelekela Jehova akuti tulisimye kumasunko ayetwa aSaatani.” Chikozyano chamuchizi ooyu chituyiisya kuti tulakonzya kuzunda kumana manguzu! Nga tulakuzunda biyeni? Utalubi kuti mapenzi ngituswaana masunko azwa kuli Saatani. Alubo baachoonzyo chakuti Jehova nguwe uukonzya kutuumbulizya. Nkinkaako weelede kubelesya chakulya chamubukombi nchatupa.\nUlikwiibamba kabotu na “ntobo mpati yalusyomo” lwako? (Langa fuka 11) *\n11. Njiili mibuzyo njitweelede kulibuzya kuti tubone kuti lusyomo lwesu lulisimide na?\n11 Kuli mpwabona na ayelede kubambululwa kuntobo yako yalusyomo? Mumyeezi miche yakayinda, kuli nwaakali wazunda penzi lyakukataazikana na? Kuli nwaakali wakaka na kuswiilila naakuti kukazyania abasiluleyo atala azintu zyakubeja nzibaamba? Kuli nwaakalisimya kupenzi lyakumana manguzu na? Kuti kakuli boobo, lusyomo lwako lulisimide. Pesi tweelede kuchenjela nkaambo Saatani ulakonzya kubelesya zimwi nzila kutulwana. Atubone imwi nzila njabelesya.\n12. Niinzi chikonzya kuchitika kuti twayandisya bunoti?\n12 Kuyandisya bunoti kulakonzya kunyongania lusyomo lwesu akupa kuti tukachilwe kubelekela Jehova amoyo woonse. Mwaapostolo Pawulu wakati: “Muntu uubeleka mulimo wabusikalumamba tatoli lubazu mumakwebo aabuumi obuno, kutegwa akkomanisye yooyo wakamunjizya busikalumamba.” (2 Tim. 2:4) Masoja aakuRoma taakali kuzumizigwa pe kuchita bbizinesi. Niinzi chakali kukonzya kuchitika kuti musoja waleka kuswiilila malayilile aaya?\n13. Nkamboonzi musoja natayelede kuchita bbizinesi?\n13 Atuteedi masoja afumina kukufundila kulwana kabelesya mapanga aabo pesi umwi wabo tawo pe. Musoja utawo waya kukuuzya zintu kuchintoolo. Mpawo goko masoja oonse alookulanga-langa zilwanisyo zyabo akunona mapanga aabo. Pesi musoja utawo ulookubamba zintu nzyatazoowuzye buzuba butobela. Mpawo mubuzuba butobela kabatayeeyeli pe basinkondonyina babusya nkondo. Nguuli musoja nguyeeyela kuti uyookonzya kulwana kabotu akubotezya mupati wakwe? Alubo nguuli musoja nguyanda kweendaawe, ukkala kalibambilide na naakuti uchita bbizinesi?\n14. Niinzi chiyandikana loko mbukunga tuli masoja aKristu?\n14 Mbuuli masoja, tatweelede kuchita zintu zipa kuti tutatambuliki kuBapati besu, Jehova aKristu. Kuchita zintu zipa kuti tutambulike kuli Jehova tukubona kakuyandikana loko kwiinda kuyandisya zintu zili munyika yeendelezegwa aSaatani. Tatuyandi kuchita zintu zipa kuti tubule chiindi amanguzu akubelekela Jehova pesi tuyanda kuti ntobo yesu yalusyomo azimwi zilwanisyo zikkale kazisimide.\n15. Njiili nchenjezyo njaakatupa Pawulu alubo nkamboonzi?\n15 Tweelede kukkala katulibambilide! Nkamboonzi? Mwaapostolo Pawulu wakatuchenjezya kuti, “aabo bakanzide kuvwuba” balakonzya ‘kuleya kulusyomo.’ (1 Tim. 6:9, 10) Mabala aakuti ‘kuleya kulusyomo’ atondeezya kuti kuyandisya zintu zili munyika kulakonzya kutunyongania. Eezi zilakonzya kupa kuti moyo wesu ube ‘azisusi zinji zyabufwubafwuba alimwi ziletela macise.’ Muchiindi chakuzumizya zintu eezi kuti zikkalilile mumyoyo yesu, tweelede kuzibona kazili zilwanisyo zyaSaatani zikonzya kutuchisa.\n16. Njiili mibuzyo njitukonzya kuba aayo kuti twabala lugwalo lwa Marko 10:17-22?\n16 Atuteedi ulaamali nyiingi, unooli wabisya na kuti wawula zimwi zintu nikuba kazitayandikani loko? Teekubisya pe. Pesi weelede kulibuzya kuti: Nikuba kuti ndilaamali yakuula zimwi zintu pesi ndilaacho na chiindi amanguzu akuzibelesya akuzibamba? Alubo tandinookkali kandiyeeya nzizyo na chiindi choonse? Kuyandisya bunoti takukapi kuti ndichite mbuuli mulombe wakakaka kutamba kwaJesu kwakuti ayungizye mulimu wakubelekela Leza na? (Bala Marko 10:17-22.) Nkinkaako tweelede kupona buumi buuba kuchitila kuti tujane chiindi amanguzu miingi aakuchita kuyanda kwaLeza.\nZUMANANA KUBWEZA NTOBO YAKO YALUSYOMO\n17. Niinzi nchituteelede kuluba?\n17 Tatweelede kuluba pe kuti tuli kulwana nkondo nkinkaako tweelede kukkala katulibambilide mazuba oonse. (Ciy. 12:17) Bakwesu abachizi tabakonzyi pe kutubwezela ntobo yesu yalusyomo. Nkinkaako tweelede kuzumanana kubweza ntobo yesu.\n18. Nkamboonzi masoja naakeelede kuzumanana kubweza ntobo zyabo?\n18 Chiindi, musoja wakali kulemekwa akaambo kakuba achibindi munkondo. Pesi wakali kufwa bweeme kuti wabweeda kumuunzi katakwe ntobo. Umwi sikulanga-langa zyachiindi wakuRoma utegwa Tacitus wakati: “Kwakali kufwisya bweeme kuti musoja wachija kunkondo akusiya ntobo yakwe.” Akaambo kazeezi masoja akeelede kuzumanana kubweza ntobo zyabo.\nMuchizi ulikuzumanana kubamba ntobo yakwe mpati yalusyomo kwiinda mukubala Jwi lyaLeza, kunjila miswaangano yambungano akutola lubazu mumulimu wakukambawuka (Langa fuka 19)\n19. Nga tulachita biyeni kuti tuzumanane kubweza ntobo yesu yalusyomo?\n19 Kunjila miswaangano yambungano akubuzya bamwi atala azina lyaJehova aBwaami bwakwe kupa kuti tuzumanane kubweza ntobo yesu yalusyomo. (Heb. 10:23-25) Alubo tubala Jwi lyaLeza buzuba abuzuba akukomba kuli Jehova kuti atugwasye kubelesya nzitubala muzintu zyoonse nzituchita. (2 Tim. 3:16, 17) Kuti twachita zintu eezi, takwe chilwanisyo chibelesegwa aSaatani chikonzya kutukachizya kuyoojana buumi butamani. (Is. 54:17) “Ntobo mpati yalusyomo” lwesu iyootukwabilila. Tuyoozumanana kubelekela Jehova katulaamwi abakwesu abachizi. Alubo kuti twachita oobo tuyoozunda nkondo njitulwana buzuba abuzuba alubo tuyooba kubbazu lyaJesu chiindi naakazunda Saatani ababo bamutobela.—Ciy. 17:14; 20:10.\nNGA TULALIKWABILILA BIYENI . . .\nkukubejelwa akumana manguzu?\nLWIIMBO 118 “Kotuyungizyila Lusyomo”\n^ par 5 Masoja aakali kulikwabilila antobo kuti atalichisi munkondo. Lusyomo lwesu luli mbuuli ntobo. Mbuuli ntobo, lusyomo lwesu lweelede kukkala kalusimide. Muchiyo eechi tulalanga-langa kuti niinzi nzitweelede kuchita kuti “ntobo mpati yalusyomo” lwesu ikkale kayili kabotu.\n^ par 58 BUPANDULUZI BWACHIFANIKISYO: Mpuli yaBakamboni yazima TV chiindi nikwazwa lipoti yaambuula atala amakani akubeja aambwa abasiluleyo atala aBakamboni baJehova.\n^ par 60 BUPANDULUZI BWACHIFANIKISYO: Mukuya kwachiindi, mukwesu ulikubelesya Bbayibbele kusimya lusyomo lwampuli yakwe mukukomba kwampuli.\nAtusimye Bweenzuma Mbutulaabo Abakombima Mamanino Kaatanasika\nMbuutugwasya Muuya Uusalala\nZyiiyo Nzitujana Mubbuku lyaLevitiko\n“Amuumanizye Mulimo Ooyo Ngomwakatalika Kucita”\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA November 2019\nNGAZIYAKULINDA—YAKWIIYA November 2019


Munyama Uuzwa Mulwizi: Cikombelo ca Katolika caku Loma mu Ciyubunuzyo Print\nMunyama Uuzwa Mulwizi: Cikombelo ca Katolika caku Loma mu Ciyubunuzyo\nIbbuku lya Ciyubunuzyo lipa mulumbe wa zintu ziboola kumbelaa mazuba zijatikizya muntu woonse uukkala anyika. Ooyu mulumbe upedwe mumikonzyanyo. Kubelesya mikonzyanyo eeyi, Ijulu licenjezya kuti kuyooba nguzu ziyoopenzyesya baluleme bokwa Yahuwah.\nKwamyaka 1,000, Cikombelo ca Katolika cakali cibelesyo camulimo wakupenzya bantu, aabo bakali kuyanda kukomba Yahuwah kweendelanya abululami mbubakamvwisyide mumizeezo yabo.\nCiyubunuzyo 13 cijisi cishinshimi citaaluka kuzwa nsiku kusikila kumazuba aazya kumbele eelyo eezi nguzu zyakalaa mpuwo noziyookakatila kuwaya milawo iikobelela baluleme bokwa Yahuwah:\n“Lino ndakabona munyama kazwa mulwizi. Wakalijisi meja aali kkumi amitwe iili ciloba, kulwija lomwe-lomwe kwakali musini, alimwi amutwe omwe-omwe kwakali zina lisampaula Yahuwah. Munyama ooyo ngondakabona wakali kulangika mbuli siluwe. Maulu aakwe akali mbuli aabbeya, awalo mulomo wakwe wakali mbuli wasyuumbwa. Nkabela tosi lyakapa munyama ooyu nguzu zyalyo, cuuno, abulelo bwalyo bupati. Umwi wamitwe yamunyama ooyu wakali kulangika mbuli kuti ujisi dondamwaka, pele dondamwaka eelyo lyakapona. Bantu boonse ibakatobela munyama ooyu, bakagambwa kapati. 4Eelyo bantu bakakomba tosi, nkaambo kakuti lyakapa nguzu zyalyo kumunyama. Bamane bakakomba munyama, bakati, “Lino nguni uuli mbuli munyama ooyu? Nguni uukonzya kumulwana?” Munyama wakazumizigwa kuti aambe majwi aakusampaula Yahuwah, akuzumizigwa kuti abe aanguzu mane kusikila myezi iili makumi one aibili imane. Mpawo wakatalika kusampaula zina lya Yahuwah aŋanda yakwe aabo boonse bakkala kujulu. Munyama ooyu wakazumizigwa kulwana basalali akubazunda. Alimwi wakapegwa nguzu zyakulela misyobo yoonse, zisi zyoonse, milaka yoonse, alimwi amasi oonse. Bantu boonse bakkala munyika bayoomukomba, boonse aabo batakalembwa nyika kiitanalengwa mubbuku lyabuumi lya Mwanaa mbelele wakajaigwa. (Ciyubunuzyo 13:1-8, KJV)\nMu Cishinshimi, “banyama” bayiminina mfuluende zyaanyika zipenzya bantu bokwa Yahuwah. Johane wakabona munyama ooyu kayimpuka kuzwa mu “lwizi”. Mu Bbaibbele, lwizi mukonzyanyo wa cooko canyika cikkedwe bantu banji:\n“Meenda . . . mbantu, amakunga aabantu, amasi, amilaka.” (Ciyubunuzyo 17:15, KJV)\nEeci ncecintu citaanzi citondezya ciimo ca munyama wa Ciyubunuzyo 13 citondezya kuti Ncikombelo ca Katolika caku Loma: cakapompa “Munyika yansiku” – mubusena bwakalaa bantu banji alimwi nkonkuko ooko nkocakali kubelesya kapati nguzu zyaco.\nOoyo munyama uuzwa mu lwizi ngwaakabona Johane wakalaa mubili wa siluwe azituta zya malama amulomo wa syuumbwa. Eeci ncintu ciyandika kumvwisyisya nkaambo aabo banyama bakaambilizyigwa amwalo mubbuku lya Daniyeli kwiiminina mfulumende zyaanyika zyotatwe zyakali kupenzya bantu bokwa Yahuwah kabutaninga libonya bulelo bwa Loma. Munyama wa Johane wakali munyama uuswaangene kubanyama aabo, kusanganya aziimo zya mfulumende zyakaindi.\nCikombelo ca Katolika caku Loma, eeco cakakona bulelo bwa Loma uukukomba mituni, mbuli mbocili mfulumende iipenzya baluleme alimwi cijisi ciimo camuntu abulelo bwa Greece (siluwe), cisumpula Nsondo yakazwa kubulelo bwa Medo-Persia (malama) akupaila kacibelesya kkalenda lilaa mvwiki zyizinguluka kakwiina kulekezya , zyakazyila ku Bbabbiloni (syuumbwa).\nMangwalo aamba kuti munyama uuzyila mulwizi utambula nguzu zyakwe kuzwa kuli simwaaba, ooyo ngo mukonzyanyo wa kukomba mituni aSaatani lwakwe:\n“Simwaaba mupati wakawaalilwa anze, ooyo muzoka wansiku wiitwa akuti Dyabooli a Saatani, uucenga nyika yoonse . . . .” (Ciyubunuzyo 12:9, KJV)\nKusikila aciga cimwi, Kukomba mituni kwaku Loma kwakalijanina nguzu kuzwa kubupaizi bwa kukomba zibumbwa. Kwiinda mukutobela akutambula ziyanza zyakukomba zibumbwa mu Cikombelo, Bukatolika bwakabaa nguzu akubaa mpuwo, akuyambukila nyika yoonse.\nPoopo Gregory XIII uuzyibidwe kuti nguwaazumizya akuulikwa kkalenda lina Gregory licitambudwe kuti ndekkalenda lyaanyika mazubaano\nKunyina cintu cimwi citondezya masimpe aayo mbuli kkalenda lyamazubaano, eelyo lyakabambilwa akuulikwa zina lya Poopo Gregory XIII. Inyika yoonse iliswaangene mukubelesya kkalenda lyalweeno eeli amazuba aakukomba mituni ngolipedwe.\nBakatolika balidunda kuti eeli kkalenda ncitondezyo ca nguzu zyabo nkaambo bakacinca Nsabata kuti ibe Nsondo.\n“Nguni ngotulemekezya Notupaila kuti Katubamba Nsondo akwiisetekanya? Kuzwa muli ceeci tuteelela bupati bwanguzu zya cikombelo mukusansulula milawo yokwa Leza – ninguzu zizyibidwe akataa bunakristu, nokuba mutubungabunga twa bupaizi tubelesya Mangwalo alikke mulusyomo, nkaambo atwalo tubunga ooto tubamba buzuba bwa kulyookezya kutali mubuzuba bwa ciloba bulailidwe mu Bbaibbele, pele mubutaanzi. Oobo tulizyi kale kuti bweelede kusetekanyigwa, nkaambo buyo kakuti nciyanza aciiyo ca Cikombelo ca Katolika.” (Henry Gibson, Catechism Made Easy, #2, 9th edition, vol. 1, pp. 341-342.)\nKumuswaangano waku Nicæa, ikkalenda lya Bbaibbele lyakasulaikilwa limwi mpoonya mucibaka calyo kwakatambulwa kkalenda lina Juliyasi lyakukomba zibumbwa kuti libe kkalenda lyakujanya ziindi amazuba aakupaila.\nMasimpe kuti aaya makani alitondezyedwe mucinkonzya ca munyama cilaa mitwe iili ciloba, eeco cisyuukide meja aali kkumi. Cikombelo caku Loma casulaika kkalenda lyansiku litobela mwezi- azuba akutambula mvwiki yuulikidwe mazina aamituni aali ciloba, imvwiki zitobelana kakwiina kulekezya.\n“Kutegwa ukamantanye Bakomba zibumbwa antoomwe aBanakristu, munzi wa Loma wakazumanana mulimo ooyu kwiinda mukuswaanganya mapobwe aamituni amapobwe aabuna kristu, akupelengusya kucinculula kkalenda; eeco tiiwakali mulimo uukatazya, kuswaanganya Kukomba zibumbwa antoomwe a BunaKristu – bwalo aciindi eeco bwakanjombede kale mukupaila zibumbwa . . . kuti bajatane mumaanza.” (Alexander Hislop, The Two Babylons, p. 105.)\nOoku kuswaanganya antoomwe Bunakristu abakomba mituni , kwakaambilizyigwa amu Ciyubunuzyo 17:5 kuti: “MASESEKE, BBABBULONI, SIMAMAMBE, NYINA WABASIBWAAMU AZITONDWA ZYAANYIKA.”\nMu Mangwalo, mukaintu mukonzyanyo wiiminina cikombelo. Aboobo “sibwaamu, muvwuule a simamambe,” wiiminina cikombelo cisofweede..\nCikombelo ca Katolika ngo “nyina” wa zikombelo nkaambo zikombelo zyoonse zyabupaizi, kutali buyo zya Bunakristu, zibelesya kkalenda lyakaanzwa a Cikombelo ca Katolika kuti zibalile mazuba aakupaila.\n“Nsondo mucito wa BuKatolika alimwi kubamba Nsondo kuyeeme buyo mu milazyo ya Katolika ...Kuzwa kumatalikilo kusikila kumamanino aa Mangwalo, kunyina kampango nokaba komwe kazumizya kucinca buzuba bwakukomba mumvwiki kuzwa kubucaalizya bwa ciloba kuya kubutaanzi.” (Catholic Press, Sydney, Australia, August, 1900.)\nPele munyama mubbuku lya Johane wakatambula “cicisa calufu.” Eeco cakacitika mu 1798 eelyo mfulumende ya Cikombelo ca Katolika niyaagwisyigwa mubweende bwa zintu. Mumwezi wa Mulumi 1798, eeyo muflumende yakali kukankamya bami baanyika, yakabbontelwa ansi a Silutwe Wamalumba waba French Louis-Alexandre Berthier, Huguenot, naakatumwa a Napoleon Bonaparte kuti aange Poopo Pius VI akumubikka muntolongo.\nKakwiindide myezi yobile, mu Mukubwekaangala 3, mfulumende yaba Frenchi yakasungilizya boonse kubelesya kkalenda lyayo, lijisi mazuba aa kkumi mumvwiki yomwe.\nOoku kucinculula kkalenda kwakaatula buzuba bwakupaila bwa poopo. Kwiinda mukugwisya Nsondo mumvwiki, bazimaanya citondezyo ncataminina kubaa nguzu poopo: kucinca buzuba bwa kupaila kuzwa ku Nsabata yamu Bbaibbele kuya ku Nsondo. Eeci cakali “cicisa calufu,” ncaakatambula poopo.\nZyoonse eezi zintu zyakacitika kweendelanya acishinshimi eeco cakaambilizya kuti “wakapegwa nguzu kwa myezi makumi one ayibili.”\nMucishinshimi, buzuba bomwe bwiiminina mwaka omwe alimwi mwezi omwe lyoonse ulaa mazuba 30 bunji bwaziindi. “Ime ndakupa buzuba bomwe kuti bwiiminine mwaka.” (Ezekiya 4:6, KJV) Ooyu mulazyo wamu Bbaibbele ujatikizya ziindi zyoonse zili mu cishinshimi camazuba aali 2300, eeco ncishinshimi ciinda kulampa mu Bbaibbele. Kuzuzika cishinshimi eeci kwakaleta matalikilo aa “ciindi ca mamanino”. Mulazyo wakuti buzuba bomwe bwiiminina mwaka omwe tuukonzyi kubelesyegwa muzishinshimi zicitika mukati ka “ciindi camamanino”. Nkaambo “ciindi camamanino” ncifwaafwi kapati kuti ceendelane a mulazyo ooyu.\nEeci ciindi cakatalika mu A.D. 538 eelyo Silutwe walumamba Belasarius, kayiminina bulelo bwa Byzantine, bwa Justinian, wakaangulula munzi wa Loma kuzwa kunguzu zyaba Arian Ostrogothi nibaafumpide munzi ooyo kwa mwaka omwe amazuba aali fuka.\nNokuba kuti nguzu zyaba Ostrogothi ba kunyika lya Italy tiizyakaleka kubeleka mpeenya aawo, pele Belasarius wakatambulwa a Poopo Silverius mpoonya akubambila nzila yakwaangulula munzi wa Loma kuzwa mubweendelezi bwaba Ostrogothi akubambila Cikombelo ca Katolika caku Loma kuti cisungilizye boonse kutobela lusyomo lwa kukomba mituni abaleza botatwe, oolo lusyomo banakristu bazyandamene ba Ostrogothi ndubaakakila limwi.\nAboobo oobu bweendelezi bwakudyaaminina boonse bwakatola myaka 1,260 oomo banakristu batonkomene nibaajayilwa nkaambo ka lusyomo lwabo. Bwakamana muciindi ceelede, mu 1798, eelyo poopo naakaangwa a Nsondo niyaagwisyigwa kuti mbuzuba busetekene, eeyo yakali citondezyo ca nguzu cokwa poopo.\nEeci cishinshimi tiicakamanina waawo, nokuba boobo. Yahuwah uyubununa kuti eeyi mfulumende iipenzya basalali iyootalika alimwi kubelesya nguzu zyoonse atalaa nyika. Johane waamba kuti:\n“Cisisa cakwe calufu cakapona: alimwi nyika yoonse yakaankamana akwiingaila kutobela munyama.” (Ciyubunuzyo 13:3, KJV)\nEeci cakacitika ncobeni nkaambo mazubaano nyika yoonse ibalila mazuba aakubeleka milimo akupaila kubelesya kkalenda lyaabambwa a Cikombelo ca Katolika caku Loma. Kuzwa muciindi ca Nkondo Yanyika II, nyika yoonse iliswaangene kubelesya kkalenda lya Poopo Gregory XIII\nCikombelo ca Katolika caku Loma tiicakasangane mubweende bwanyika kuzwa nicaatambwide cicisa ca lufu, pele jwi lyacishinshimi licenjezya kuti:\nMunyama ooyu wakazumizyigwa kulwana basalali akubazunda. Alimwi wakapegwa nguzu zyakulela atalaa misyobo yoonse, mikowa yoonse, milaka yoonse alimwi amasi woonse. Bantu boonse bakkala munyika bayoomukomba; boonse batakalembwa mubbuku lya buumi lya Mwanaambele wakajaigwa kiitanalengwa nyika. (Ciyubunuzyo 13:7, 8, KJV)\n• Zibalo zyakkalenda lya Yahuwah: Tyanka Aawa.\n• Zipekupeku zya Kkalenda lya Yahuwah: Tyanka Aawa.\nBoonse bakakatila kulemekezya Mulengi wabo kwiinda mukujokela kukukomba mubuzuba bwaciloba bwa Nsabata bwansiku bwa kkalenda lyamu Bbaibbele, bayooliletela bukali bwa simwaaba a munyama. Pele meso ookwa Yahuwah alangide aabantu Bakwe alimwi matwi Aakwe alijulidwe kusiwiilila kulilauka kwabo.\nAaka kampango kamanina mucisyomyo kuli baabo basyomeka:\n“Ooyo uutola mubuzike alakwe uyootolwa buzike: ooyo uujaya acceba alakwe uyoojayigwa aacceba. Nkooku kubikkilila kwa basaante.” (Ciyubunuzyo 13:10)\nZyoonse mfulumende zipenzya baluleme, kumamanino ziyoobetekwa abululami. Nkooku kubikkilila alusyomo lwa basalali, eeco ncisyomyo cibapa nguzu zya kwiimikila akataa bantu nokuba kuti balapenzyegwa – eeco ciciboola kumbelaa mazuba!\nUtalipenzyi kunyomenenwa basofweede, utanyonokeli bacita zibi utababedi aabbivwe.\nBalafwambaana kupusama mbuli bwizu, balanyana-nyana mbuli mweevwe.\nKosyoma mu Mwami Yahuwah noticite zibotu, notikonzye kukkala munyika cakuliiba.\nMu Mwami Yahuwah kobotelwa, ziyanda moyo wako uyookupa.\nKu Mwami Yahuwah ulipe, uyookucitila zibotu oosyoma muli Nguwe. (Bala Intembauzyo 37.)


Mboiyoomana Nyika Eeyi — LAIBBULALI YAA INTANETI ya Watchower\nw12 9/15 map. 3-7\nNCINZI CIYOOCITIKA KWAAKUCAALA BUYO CIINDI CISYOONTO KUTI MAMANINO ASIKE?\n“MWAMI MUKAINTU” WAALILWA KUZYIBA NTENDA IIMUSIKILA\nKULWANA BANTU BA LEZA\nBAMASI BAYOOMUZYIBA JEHOVA\nKUNYINA BWEENDELEZI BWA NYIKA YOONSE IBUYOOBAKO ALIMWI\nICIYOOCITIKA KULI SINKONDONYINA LEZA MUPATI\nZYINTU IZIYOOCITIKA CIINDI CALUUMUNO KACITANASIKA\nBwami bwa Leza Bwabagwisya Basinkondo ba BwamiBwami bwa Leza Bulalela!\n“Tamuli mumudima pe, kuti buzuba oobo bukamusikile cakutayeeyela mbuli mbobukonzya kusikila babbi.”—1 TE. 5:4.\nNzyintu nzi zitanacitika izitondezyedwe mumagwalo aatobela?\n1 Batesalonika 5:3\n1. Ncinzi ciyakutugwasya kulangila alimwi akuliyumya kumasunko?\nZYINTU zipati ziyakucitika lino-lino. Kuzuzikizyigwa kwabusinsimi bwamu Bbaibbele bulakasinizya kaambo aaka, aboobo tweelede kulangila. Ncinzi cikonzya kutugwasya kucita oobo? Mwaapostolo Paulo utukulwaizya kuti ‘meso eesu alange zyintu zitalibonyi.’ Inzya, tweelede kuyeeya bulumbu bwesu bwabuumi butamani, kufwumbwa naa nkuujulu naa anyika. Kweelana ambwaatondezya majwi aaya, Paulo wakali kukulwaizya basyominyina kubikkila maano kubulumbu bukonzya kuboola akaambo kakusyomeka kwabo. Kucita boobo kwakali kuyoobagwasya alimwi kuliyumya kumasunko amukupenzyegwa.—2 Ko. 4:8, 9, 16-18; 5:7.\n2. (a) Ncinzi ncotweelede kucita kutegwa tuzumanane kuba abulangizi? (b) Ncinzi ncotutiilange-lange mucibalo eeci alimwi amucibalo citobela?\n2 Malailile aa Paulo alijisi njiisyo iiyandika kapati yakuti: Kutegwa tuzumanane kuba abulangizi, tatweelede kulanga buyo zyintu zicitika lino, pele alimwi tweelede kulanga zyintu zili kumbele. Tweelede kubikkila maano kuzyintu ziyandika kapati izitanalibonya. (Heb. 11:1; 12:1, 2) Aboobo, atulange-lange zyintu zili kkumi iziswaangene abulangizi bwesu bwabuumi butamani.*\n3. (a) Ncintu nzi caambidwe mulugwalo lwa 1 Batesalonika 5:2, 3 iciyakucitika kumbele? (b) Ino basololi batwaambo twacisi bayoocita nzi, alimwi ino mbaani balangilwa kubasangana?\n3 Paulo mulugwalo ndwaakalembela bana Tesalonika wakaamba cintu cimwi ceelede kucitika kumbele. (Amubale 1 Batesalonika 5:2, 3.) Wakabikkila maano kumabala aakuti “buzuba bwa Jehova.” Kweelana ambwaabelesyedwe aawa, “buzuba bwa Jehova” nciindi iciyakutalika akunyonyoonwa kwabukombi bwakubeja alimwi ciyoozumanana mane kumamanino kwankondo ya Amagedoni. Pele kabutanatalika buzuba bwa Jehova, basololi bamunyika bayakwaamba kuti “Luumuno akuliiba!” Eeci cilakonzya kwaambwa ciindi comwe naa ziindi zinji zitobelene. Izisi zilakonzya kuyeeya kuti zili afwaafwi kumanizya mapenzi aabakatazya kapati. Mbuti kujatikizya basololi bazikombelo? Mbwaanga abalo ncibeela canyika, balalangilwa kubasangana basololi batwaambo twacisi. (Ciy. 17:1, 2) Kwiinda mukucita oobo, basololi bazikombelo banooiya basinsimi bakubeja bana Juda bansiku. Kujatikizya mbabo Jehova wakaamba kuti: “[Baamba] kuti, ‘Muli aluumuno, muli aluumuno!’ anukuti taakwe luumuno pe.”—Jer. 6:14; 23:16, 17.\n4. Ino ncinzi ncotuzyi bantu banji ncobatazyi?\n4 Kufwumbwa uyootola lubazu mukwaamba kuti “Luumuno akuliiba!” eeci ciyakutondezya kuti buzuba bwa Jehova buyanda kutalika. Nkakaambo kaako Paulo wakaamba kuti: “Bakwesu, tamuli mumudima pe, kuti buzuba oobo bukamusikile cakutayeeyela mbuli mbobukonzya kusikila babbi, nkaambo nywebo nyoonse muli bana bamumuni.” (1 Te. 5:4, 5) Kwiimpana abantu banji, swebo tulizyi ncaamba Magwalo kujatikizya zyintu zicitika lino. Ino businsimi oobu ibujatikizya kwaamba kuti “Luumuno akuliiba!” buyakuzuzikizyigwa buti? Tweelede kulindila kutegwa tubone. Aboobo, tweelede kuba amakanze ‘aakuzumanana kupakamana akubatama.’—1 Te. 5:6; Zef. 3:8.\n5. (a) Ino “mapenzi mapati” ayootalika buti? (b) Ino “mwami mukaintu” uuyakwaalilwa kuzyiba ntenda iiyoomusikila nguni?\n5 Ncintu nzi cimbi citanalibonya ciyootobela kucitika? Paulo wakaamba kuti: “Kufwumbwa leelyo banooamba kuti: ‘Luumuno akuliiba!’ Aciindi nciconya eeco lunyonyooko luyoobasikila cakufwambaana.” Cibeela cakusaanguna ‘calunyonyooko iluyoobasikila aciindi nciconya eeco’ nkulwanwa kwa “Babuloni Mupati,” bulelo bwanyika yoonse bwabukombi bwakubeja, alimwi ibwiitwa kuti “mukaintu muvwuule.” (Ciy. 17:5, 6, 15) Kulwana bukombi boonse bwakubeja kubikkilizya a Bunakristo Bwanyika, ayooba ngamatalikilo “[aa]mapenzi mapati.” (Mt. 24:21; 2 Te. 2:8) Kubantu banji eeci ciyoocitika cakutayeeyelwa. Nkaambo nzi? Nkaambo kusikila aciindi eeco, mukaintu muvwuule unoolibona kuti “mwami mukaintu” alimwi kayeeya kuti ‘kunyina nayakoomoka kulila.’ Pele uyoozyiba kuti wakaalilwa kuzyiba ntenda iimusikila. Uyoonyonyoonwa cakufwambaana, mbuli kuti “mubuzuba bomwe buyo.”—Ciy. 18:7, 8.\n6. Nguni uyoonyonyoona bukombi bwakubeja?\n6 Ijwi lya Leza lyaamba kuti uuyoolwana mukaintu muvwuule, “munyama” uujisi “meja aali kkumi.” Kwiiya bbuku lya Ciyubunuzyo kutondezya kuti munyama ooyu wiiminina United Nations (Lukamantano lwa Zisi). “Meja aali kkumi” aiminina basitwaambo twacisi boonse ibagwasyilizya “munyama uusalala pyu.”* (Ciy. 17:3, 5, 11, 12) Ino kulwanwa ooku kunooli kupati buti? Izisi izipanga Lukamantano lwa Zisi ziyoolunyonyoona lubono lwamukaintu muvwuule, kumuyubununa bwini mbwabede, kumunyonyoona alimwi “akumuumpa.” Uyoonyonyoonwa cakumaninina.—Amubale Ciyubunuzyo 17:16.\n7. Ino “munyama” uyootalika buti kulwana bukombi bwakubeja?\n7 Businsimi bwamu Bbaibbele alimwi bulatondezya iciyootalisya kulwanwa ooku. Munzila imwi Jehova uyoocibikka mumyoyo yabasololi batwaambo twacisi “kuti bazwidilizye muzeezo wakwe” wakunyonyoona mukaintu muvwuule. (Ciy. 17:17) Bukombi ibukulwaizya nkondo bwazumanana munyika, aboobo zisi ziyoolimvwa kuti kunyonyoona mukaintu muvwuule nkuyanda kwanzizyo. Mubwini, ciindi beendelezi baakumulwana, banooyeeya kuti bacita oobo mukuyanda kwabo. Pele mubwini, bayoocita oobo kwiinda mukubelesyegwa a Leza kutegwa banyonyoone bukombi bwakubeja boonse. Aboobo, cibeela cimwi cabweende bwa Saatani ciyoolwana ceenzyinyina, alimwi Saatani uyoobula nguzu zyakubakwabilila.—Mt. 12:25, 26.\n8. Nkulwana kuli buti nkwaayoocita “Gogo wakunyika ya-Magogo”?\n8 Bwaakunyonyooka bukombi bwakubeja, bantu ba Leza ‘banookkede muluumuno’ alimwi kakutakwe ‘bulambo’ bubakwabilila. (Ezk. 38:11, 14) Ncinzi ciyoocitika kumbunga eeyi yabantu iizumanana kukomba Jehova iilibonya mbuli kuti taijisi mukwabilizi? Kulibonya kuti bantu ba Leza bayoolwanwa “abantu banji.” Jwi lya Leza lyaamba kuti kulwanwa ooku kuyoocitwa a “Gogo wakunyika ya-Magogo.” (Amubale Ezekieli 38:2, 15, 16.) Ino tweelede kukubona buti kulwanwa ooku?\n9. (a) Ncinzi ncobabikkila kapati maano Banakristo? (b) Nintaamu nzi nzyotweelede kubweza lino kutegwa tuyumye lusyomo lwesu?\n9 Kuzyibilalimwi kulwanwa kwabantu ba Leza takutupi kulibilika kapati. Nikuba boobo, ncotubikkila kapati maano taluli lufwutuko lwesu pe, pele tubikkila kapati maano kukusalazyigwa kwazyina lya Jehova alimwi akusinizyigwa kwabulelo bwakwe. Jehova wakacitondezya eeci naakainduluka kwaamba majwi aakuti: “Muyooziba kuti ndime Jehova” ziindi ziinda ku 60. (Ezk. 6:7) Aboobo, tulalangila kumbele katujisi aluyandisisyo lwakubona kuzuzikizyigwa kwabusinsimi oobu bwa Ezekieli, katusyomede kuti “Jehova ulizyi ikuvwuna bantu bamubelekela cakulyaaba kuzwa kumasukusyo.” (2 Pe. 2:9) Calino, tuyanda kubelesya ciindi ncotujisi kuyumya lusyomo lwesu kutegwa tukazumanane kusyomeka kuli Jehova twaakujana mapenzi aasiyene-siyene. Ncinzi ncotweelede kucita? Tweelede kupaila, kwiiya Jwi lya Leza akuzinzibala kuyeeya aali zyeezyo nzyotwiiya, alimwi akwaambila bamwi mulumbe wa Bwami. Kwiinda mukucita oobo, tuyumya bulangizi bwesu bwabuumi butamani kuba mbuli “ngobyo yiimika bwato.”—Heb. 6:19; Int. 25:21.\n10, 11. Ncinzi iciyooba citondezyo camatalikilo aa Amagedoni, alimwi ncinzi iciyoocitika muciindi eeco?\n10 Nzyintu nzi zipati iziyoocitika akaambo kakulwanwa kwababelesi ba Jehova? Jehova, kwiinda muli Jesu alimwi abasikalumamba bakujulu, bayakwaanjilila makani akukwabilila bantu bakwe. (Ciy. 19:11-16) Kunjilila ooku inooli “[ne]nkondo yabuzuba bupati bwa Leza Singuzuzyoonse”—Amagedoni.—Ciy. 16:14, 16.\n11 Kujatikizya nkondo eeyi, Jehova wakaamba boobu kwiinda muli Ezekieli, kuti: “Njoomuletela ziyoosyo zyamisyobo misyobo [Gogo], mbwaamba Mwami Jehova, nkabela ipanga lyamuntu umwi aumwi liyoolwisya mweenzinyina.” Kabaciyoowede, aabo ibali kulubazu lwa Saatani bayoonyongana mumizeezo akutalika kubelesya zilwanyo zyabo akujayana—sintanze kulwana sintanzenyina. Kuyungizya waawo, Saatani awalo uyoonyongana kapati. Jehova waamba kuti: “Njoomuwisizya . . . , mulilo asulufa, walo amakamu makamu aakwe abantu banji boonse mbali abo.” (Ezk. 38:21, 22) Ncinzi ciyoocitika akaambo kantaamu eeyi njayoobweza Leza?\n12. Ino bamasi bayoosinikizyigwa kuzyiba nzi?\n12 Bamasi bayoozyiba kuti kuzundwa ooku kwaboola akaambo kakuyanda kwa Jehova mwini. Mpoonya mbuli bana Egepita bakaindi ibakali kutandaanya bana Israyeli mu Lwizi Lusalala, basikalumamba ba Saatani bayoompolola kuti: “Jehova nguubalwida”! (Kul. 14:25) Inzya, bamasi bayoosinikizyigwa kumuzyiba Jehova. (Amubale Ezekieli 38:23.) Kwacaala ciindi cilamfwu buti kuti zyintu eezyi zitalike kucitika?\n13. Ncinzi ncotuzyi kujatikizya cibeela casanu cacikozyanyo Daniele ncapandulula?\n13 Businsimi bulembedwe mubbuku lya Daniele bulatugwasya kuzyiba mpotweendela. Daniele wakapandulula cikozyanyo cili mbuli muntu icibambidwe alubulo lwiindene-indene. (Dan. 2:28, 31-33) Ciiminina zisi zyeendelezya nyika mbozyakatobelana alimwi ambozyakabajatikizya bantu ba Leza kaindi alimwi amazuba aano. Zisi eezyi kuli Babuloni, Mediya a Persia, Greece, Roma—mpoonya bweendelezi bwanyika yoonse bwamamanino buleendelezya muciindi cesu ecino. Kwiiya businsimi bwa Daniele kutondezya kuti bweendelezi bwanyika yoonse bwamamanino bwiimininwa amaulu alimwi atunwe twacikozyanyo. Ciindi ca Nkondo Yanyika Yakusaanguna, cisi ca Britain alimwi aca United States zyakapanga cilongwe caalubazu. Inzya, cibeela casanu cacikozyanyo ca Daniele Mbweendelezi bwa Nyika Yoonse bwa Anglo-America. Maulu ncecibeela camamanino cacikozyanyo, ikutondezya kuti kunyina bweendelezi bwa nyika yoonse bumbi ibuyooendelezya. Akaambo kakuti maulu alimwi atunwe zipangidwe abutale alimwi abulongo ciiminina ciimo citajisi nguzu ca Bweendelezi bwa Nyika Yoonse bwa Anglo-America.\n14. Mbweendelezi buli bwanyika yoonse ibunooendelezya Amagedoni yaakusika?\n14 Businsimi mbweena oobo butondezya kuti Bwami bwa Leza, ibwiimininwa abbwe lipati, bwakakolomonwa kuzwa kumulundu wabweendelezi bwa Jehova mu 1914. Ibbwe eeli lino lilaafwaafwi kupwaya maulu aacikozyanyo. Ciindi ca Amagedoni, maulu alimwi amubili woonse wacikozyanyo ziyoonyonyoonwa. (Amubale Daniele 2:44, 45.) Aboobo, Bweendelezi bwa Nyika Yoonse bwa Anglo-America mbobunooendelezya ciindi Amagedoni yaakusika. Eelo kaka ciyooba cintu cikkomanisya kubona kuzuzikizyigwa kwabusinsimi oobu!* Ino Leza uyoomucita nzi Saatani kumugama?\n15. Yaakumana Amagedoni, ncinzi ciyoomucitikila Saatani amadaimona aakwe?\n15 Cakusaanguna, Saatani uyoolibonena ameso aakwe ciindi mbunga yakwe yoonse yaanyika yaakunyonyooka. Kuzwa waawo, Saatani mwini kumugama nguyoosubulwa. Mwaapostolo Johane wakacaamba boobu iciyootobela kucitika. (Amubale Ciyubunuzyo 20:1-3.) Jesu Kristo—‘imungelo uujisi kkii yamulindi uutagoli’—uyoomwaanga Saatani amadaimona aakwe, akubawaala mumulindi uutagoli, akubaleka kuti bakkale omuya kwamyaka iili 1,000. (Lk. 8:30, 31; 1 Jo. 3:8) Eeci ciyooba cibeela cakusaanguna cakuuma mutwe wanzoka.*—Matl. 3:15.\n16. Ino kubikkwa kwa Saatani “mumulindi uutagoli” ciyakwaamba nzi kulinguwe?\n16 Ino “mulindi uutagoli” mwalo Saatani amadaimona aakwe mobayoowaalwa ninzi? Ibbala lya Chigiliki lyakuti aʹbys·sos kweelana ambwaakalibelesya Johane lipandulula cintu “cilamfwu kapati.” Alimwi lilasandululwa kuti cilindi “citaambiki” alimwi “cinyina magolelo.” Aboobo, kunyina muntu uukonzya kusika kubusena oobu, ccita buyo Leza ‘amungelo uujisi kkii yamulindi uutagoli.’ Ooku kubusena, Saatani uyooba muciimo calufwu mwalo mwatakonzyi kucita cilicoonse kutegwa “ateeni limbi masi.” Inzya, ooyu “syuumbwa uuvwuluma” ayakumuyuma mate!—1 Pe. 5:8.\n17, 18. (a) Nzyintu nzi zitanalibonya nzyotwalanga-langa kale? (b) Zyaakumana kucitika zyintu eezyi, nciindi cili buti cikkomanisya ciyootalika?\n17 Kuli zyintu ziyandika alimwi azyintu zipati iziyoocitika lino-lino. Tulalangila kumbele kubona mbobayakwaamba kuti “Luumuno akuliiba!” Mpoonya tuyoobona Babuloni Mupati mbwayoonyonyoonwa, mbobayoolwanwa bantu ba Leza a Gogo waku Magogo, mboiyoolwanwa nkondo ya Amagedoni, alimwi Saatani amadaimona aakwe mbobayoowaalwa mumulindi uutagoli. Zyaakumana kucitika zyintu zyoonse eezyi, ciindi bubi boonse bwaakumana, tuyootalika buumi bupya Mubulelo bwa Kristo bwa Myaka Iili 1,000 mwalo motuyookondwa “[a]luumuno lunji.”—Int. 37:10, 11.\n18 Kuyungizya azyintu zili musanu nzyotwalanga-langa, kuli azimwi “zyintu zitalibonyi” nzyotweelede ‘kulangila.’ Zyintu eezyi ziyoobandikwa mucibalo citobela.\nZyintu zili kkumi eezyi zilalangwa-langwa mucibalo eeci alimwi amucibalo citobela.\nAmubone bbuku lyamu Cingisi lyakuti Revelation—Its Grand Climax at Hand! mapeeji 251-258.\nMajwi aakuti “kumanisya mami aya oonse” aajanika mulugwalo lwa Daniele 2:44 aamba mami, naa bweendelezi bwanyika yoonse ibwiimininwa azibeela zyacikozyanyo. Nikuba boobo, businsimi bumbi bwamu Bbaibbele ibukozyenye aboobu butondezya kuti “bami bamunyika yoonse” bayoobunganizyigwa antoomwe kuti balwane Jehova “[mu]buzuba bupati bwa Leza Singuzuzyoonse.” (Ciy. 16:14; 19:19-21) Aboobo, mami oonse buyo ayoonyonyoonwa lya Amagedoni, kutali buyo mami aaimininwa azibeela zyacikozyanyo pe.\nCibeela camamanino cakunyonyoonwa kwamutwe wamuzoka ciyoocitika myaka 1,000 yaakumana, aciindi eeci Saatani amadaimona aakwe bayoowaalwa “muziba lyamulilo uuyaka asulufa.”—Ciy. 20:7-10; Mt. 25:41.\n[Kabbokesi/Cifwanikiso icili apeeji]\nZYINTU ZYOSANWE ZILANGILWA KUCITIKA:\n1 Kwaambilizyigwa kwa “Luumuno akuliiba!”\n2 Bamasi bamulwana akumunyonyoona “Babuloni Mupati”\n3 Kulwana bantu ba Jehova\n4 Nkondo ya Amagedoni\n5 Saatani amadaimona aakwe bayoobikkwa mumulindi uutagoli


Kulonga 10 IBBAIB63 - Lino Jehova wakaambila Musa kuti, - Bible Search\nKulonga 9 Kulonga 11\nCisozi mbucakabavumba ba-Egepita\n1-Lino Jehova wakaambila Musa kuti, Koya kuli-Farao, nkaambo ndayumya moyo wakwe amyoyo yabalanda bakwe, kuti nkacite aya malele aangu akati kabo, 2-mukaluule mumatwi aabana banu amumizukulu yanu makani aayoosya ngendacitila ba-Egepita azitondezyo zyangu nzindakabika akati kabo, aboobo muyooziba kuti ndime Jehova.\n3-Elyo ba-Musa a-Aroni bakasika kuli-Farao, bamwaambila kuti, Mbuboobu mbwaamba Jehova Leza waba-Hebrayo, Ino ulaleka lili kukaka kulibombya kumeso aangu? Leka bantu bangu, baye, bandikombe. 4-Nkaambo na wakaka kuleka bantu bangu kuti baye, ncobeni junza ndaleta cisozi mucisi cako. 5-Cisozi ciyoovumba busyu bwanyika, aboobo nyika tiikooyooboneka, alimwi ciyoolya zilyo zyoonse izyakasyaala izyakatanyonyoonwa kucivulamabwe. Ciyoolya masamu aanu oonse aamena mumyuunda. 6-Maanda aako ayoozula ncico, amaanda aabalanda bako boonse, amaanda aaba-Egepita boonse. Bamausowanu abasyanyokulu boonse tababwene cisozi cili boobu kuzwa kuciindi nebakatalika kuba ansi kusikila kubuzuba obuno. Amane kwaamba obo, wakafutamuka, wazwa kuli-Farao.\n7-Elyo balanda ba-Farao bakaamwaambila kuti, Ino oyu muntu ulaleka lili kutubeda kakole? Leka bantu, baye, bakamanine Jehova Leza wabo milimo. Sa tozi kuti cisi ca-Egepita canyonyooka? 8Aboobo ba-Musa a-Aroni bakaitwa kuli-Farao, nkabela wakabaambila kuti, Kamuya, mukakombe Jehova Leza wanu. Pele mbani basi inke? 9-Musa wakavuwa kuti, Tulainka abana besu abacembele besu; tulainka abana besu balombe abasimbi, aŋombe zyesu ambelele zyesu, nkaambo tuleelede kucitila Jehova ipobwe. 10Wakabaambila kuti, Ma! Jehova abe anywebo. Nsikonzyi kumuleka kuti muye atwana twanu pe, Ncobeni mulayeeya bubi. 11Nee! Kamuya nobaalumi, mukakombe Jehova, nkaambo ncencico ncemusukeme. Mpoonya awo bakatandwa kuzwa kubusyu bwa-Farao.\n12-Lino Jehova wakaambila Musa kuti, Tandabika ijanza lyako atala lyanyika ya-Egepita kuti cisozi ciboole munyika ya-Egepita, cilye mani oonse aanyika, oonse ngecakasia civulamabwe. 13Mpawo Musa wakatandabika musako wakwe atala lyacisi ca-Egepita, nkabela Jehova wakaungya muuwo wakujwe munyika buzuba obo boonse isikati amasiku, Lino nebwakaca, oyo muuwo wakujwe wakaleta cisozi. 14-Cisozi cakasika mucisi coonse ca-Egepita, akukala munyika yoonse ya-Egepita. Eco cisozi cakayoosya loko. Taakwe nikwakabede cisozi cili boobu, pe, alimwi takukooyooba cimbi cili boobu. 15-Nkaambo cakavumba nyika yoonse, aboobo nyika yakasizigwa, nkabela cakalya mani oonse aanyika amicelo yoonse yamisamu civulamabwe njicakasia. Teekwakasyaala cintu citete neciba comwe, nemuba mumisamu nemuba mumani aamusokwe, munyika yoonse yaEgepita. 16-Mpawo Farao wakafwamba kwiita ba-Musa a-Aroni, wati, Ndabisizya Jehova Leza wanu, anywebo ndamubisizya. 17-Lino amundilekelele bubi bwangu ciindi ecino luzutu, mundikumbilile Jehova Leza wanu kuti andigwisizye lufu olu, 18-Elyo wakazwa kuli-Farao, waakukumbila kuli-Jehova. 19-Nkabela Jehova wakabusya luuwo luungisya lwakumbo ilwakapepulula cisozi akuciwaala mu-Lwizi Lusalala, Teekwakasyaala cisozi ne ciba comwe mucisi coonse ca-Egepita. 20-Pele Jehova wakayumya moyo wa-Farao, aboobo takwakaleka bana ba-Israyeli kuti baye,\nBa-Egepita mbubapenzegwa mudima uusia mbi\n21-Lino Jehova wakaambila Musa kuti, Tondeka ijanza lyako kujulu, kuti kube mudima mucisi ca-Egepita, mudima uuampaampwa. 22-Aboobo Musa wakatondeka ijanza lyakwe kujulu, nkabela kwakaba mudima uusia mbi munyika yoonse ya-Egepita mazuba otatwe. 23-Teebakali kubonana umwi aumwi amweenzinyina, alimwi teebakabuka umwi aumwi mpaakabede mazuba otatwe, Pele bana boonse ba-Israyeli kabajisi mumuni mumakalilo aabo. 24-Mpawo Farao wakaita Musa, wati, Kamuya, mukakombe Jehova. Imbelele zyanu aŋombe zyanu zilike zisyaale. Bacece banu abalo kamuya aabo. 25Pele Musa wakavuwa kuti, Uleelede kupa mumaanza esu zipaizyo azituuzyo, tuzibambile Jehova Leza wesu. 26Azyalo iŋombe zyesu tuleelede kuya azyo; takukooyoosyaala insumba niiba yomwe, nkaambo mulinzizyo motweelede kugwisya zyakupaizya Leza wesu, Tatuzi ncitweelede kupaizya Jehova mane tukasike oko. 27-Pele Jehova wakayumya moyo wa-Farao, aboobo wakakaka kuleka bantu kuti baye. 28Mpawo Farao wakamwaambila kuti, Zwa kulindime. Cenjela kuti utaboni busyu bwangu limbi, nkaambo mubuzuba obo mboyoobona busyu bwangu uyoofwa. 29-Musa wakati, Waamba kabotu. Nsikooyoobona busyu bwako limbi.


Mbomukonzya Kuba Muzyali Uuli Kabotu: Njiisyo Zyamu Bbaibbele Zyosanwe\nAMUBALE MU Afrikaans Albanian Amharic Arabic Armenian Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Oromo Pangasinan Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nBa Michael, * baku South Africa bakabuzya mubuzyo wakali kubakatazya kapati wakuti: “Mbuti mbondakeelede kumukomezya kabotu mwanaangu?” Nokuba kuti bakali kusoleka canguzu kuba muzyali uuli kabotu, lyoonse bakali kuyeeya kujatikizya mwanaabo wakazangide uujisi myaka yakuzyalwa iili 19, bakali kulibilika kuti ndiza tiibakali muzyali uuli kabotu.\nMukwiimpana, ba Terry, ibakkala ku Spain, kulibonya kuti bakacikonzya kuba muzyali uuli kabotu. Andrew, mwanaabo wakaamba kuti: “Bunji bwatwaambo tundipa kubayeeya bataata tujatikizya ciindi nibakali kundibalila, kusobana andime, alimwi akunditola kukweendeenda kumasena kwalo nkotwakali kujanika tobilo buyo. Bakali kundiyiisya munzila iikkomanisya.”\nKwaamba masimpe, tacili cuuba-uba kuba muzyali uuli kabotu. Pele Bbaibbele lilapa lulayo lukonzya kumugwasya kutegwa mube muzyali uuli kabotu. Bazyali banji alimwi amikwasyi yabo bagwasyigwa ciindi nobatobela busongo bwamu Bbaibbele. Atulange-lange lulayo lumwi lwamu Bbaibbele lukonzya kugwasya bazyali.\n1. Amujane Ciindi Cakubandika Amukwasyi Wanu\nMbuli muzyali, mbuti mbomubatondezya bana banu kuti balayandika kapati kulindinywe? Masimpe, kuli zyintu zinji nzyomubacitila bana banu, eezyi zibikkilizya kulyaaba nkomucita kutegwa mubasanine alimwi akubajanina aakoona. Mulacita zyintu zyoonse eezyi akaambo kakuti mulabayanda bana banu. Pele, ikuti kamutajani ciindi cibotu cakubandika abana banu, balakonzya kumuyeeyela kuti mubikkila buyo maano kuzyintu zimbi kwiinda mbabo, mbuli mulimo, balongwe banu, naa zyintu nzyomukkomanina kucita.\nNdilili muzyali musankwa nayelede kutalika kujana ciindi cakubandika abana bakwe? Muzyali mukaintu ulatalika kuba acilongwe amwanaakwe ciindi nacili mwida. Kwainda nsondo zili 16 kuzwa ciindi mukaintu naamita, mwana uuli mwida ulatalika kumvwa. Aciindi eeci awalo muzyali musankwa ulakonzya kutalika kupanga cilongwe cilibedelede amwanaakwe ooyo. Ulakonzya kukumvwa kuduntaana kwamoyo wamwana, kuputauka, alimwi ulakonzya kwaambaula anguwe akumwiimbila.\nNjiisyo Yamu Bbaibbele: Ciindi nolyakacili kulembwa Bbaibbele, baalumi bakalijatikizyidwe mukuyiisya bana babo. Bazyali basankwa bakali kukulwaizyigwa kujana ciindi cakubandika abana babo lyoonse, mbubwenya mbolitondezya Bbaibbele mulugwalo lwa Deuteronomo 6:6, 7 nolyaamba kuti: “Nkabela aya majwi ngendamulailila buzuba obuno abe amyoyo yanu. Muleelede kwaaiyisya bana banu, akwaambaula ngawo lyoonse, ciindi cakukala muŋanda aciindi cakweenda munzila, ciindi cakoona aciindi cakubuka.”\n2. Bazyali Bali Kabotu Balaswiilila\nAmuswiilile cakukkazika moyo kakunyina kunyema\nKutegwa kamucikonzya kwaambaula kabotu abana banu, mweelede kuswiilila cabunkutwe. Mweelede kuswiilila kakunyina kunyema.\nKuti bana banu bamuzyiba kuti mulafwambaana kunyema alimwi akuyumya zyintu, tabakalikwayi kumwaambila bwini mbobalimvwa. Pele kuti kamubaswiilila cakukkazyika moyo, bayoobona kuti mulababikkila maano. Mpoonya bayooanguluka kumwaambila mbobalimvwa.\nNjiisyo Yamu Bbaibbele: Busongo bwamu Bbaibbele bulagwasya kapati mubukkale bunji bwabuzuba abuzuba. Mucikozyanyo, Bbaibbele lyaamba kuti: “Muntu woonse weelede kufwambaana kuswiilila, kumuka kwaambaula, kumuka kukalala.” (Jakobo 1:19) Bazyali babelesya njiisyo yamu Bbaibbele balacikonzya kwaambaula abana babo kakunyina buyumuyumu.\n3. Kamubalumbaizya Alimwi Akubapa Lulayo Caluyando\nNociba ciindi nomunyemede, tamweelede kubapa lulayo bana banu akaambo kakunyema, pele mweelede kucita oobo akaambo kaluyando. Eeci cilabikkilizya kupa lulayo, kululamika, kuyiisya, alimwi akupa cisubulo kuti kwayandika kucita oobo.\nKuyungizya waawo, lulayo lulabeleka kabotu kuti muzyali kabalumbaizya bana bakwe lyoonse. Kasimpi kamu Bbaibbele kaamba kuti: “Mbuli micelo yangolida mucisuwo cansiliva, mbwaabede majwi aambwa kuciindi ceelede.” (Tusimpi 25:11) Kulumbaizyigwa kugwasya bana kwiiya kuba abube bubotu. Bana balakomena kabotu ciindi nobalumbaizyigwa. Muzyali uubikkila maano kulumbaizya bana bakwe, uyoopa kuti kabamuyanda alimwi akubakulwaizya kuti kabasolekesya kucita ciluzi.\nNjiisyo Yamu Bbaibbele: “Nywebo nomausyi, mutanoobanyemyi bana banu, kutegwa batatyompwi.”—Bakolose 3:21.\n4. Amubalemeke Akubayanda Bamakaintu Banu\nMulumi mbweendelezya mukaintu wakwe, cilabajatikizya bana. Bamukabunga kamwi kabasyaazibwene kalanganya lusumpuko lwabana bakapandulula kuti: “Nzila mbotu mulumi njakonzya kubelesya kugwasya bana bakwe nkwiinda mukumulemeka mukaintu wakwe. . . . Kuti bazyali kabalemekana, balakonzya kupa kuti bana babo kabakkomene alimwi kabakwabilidwe.”—The Importance of Fathers in the Healthy Development of Children. *\nNjiisyo Yamu Bbaibbele: “Nobalumi, amuzumanane kubayanda bakaintu banu, . . . Umwi aumwi wanu ayande mukaintu wakwe mbubonya mbwaliyanda mwini.”—Baefeso 5:25, 33.\n5. Amubelesye Busongo bwa Leza Bugwasya\nBazyali bamuyanda camoyo woonse Leza balakonzya kupa bana babo lukono lubotu—cilongwe cini-cini a Usyi wabo wakujulu.\nBa Antonio, Bakamboni ba Jehova, ibakabeleka canguzu kukomezya bana babo bali cisambomwe kwamyaka minji, bakatambula kagwalo kuzwa kumwanaabo musimbi walo wakalemba kuti: “Nomuyandwa bataata, ndilamulumba kapati akaambo kakundiyiisya kuyanda Jehova Leza, alimwi akuyanda basimukoboma mbuli mbondiliyanda—kutegwa ndibe muntu uuli aamaano. Mwakanditondezya kuti mulamuyanda Jehova alimwi akuti mulandibikkila maano. Ndamulumba kapati bataata, akaambo kakubikka Jehova mubusena bwakusaanguna mubuumi bwanu alimwi akulanganya bana banu mbuli zipego zizwa kuli Leza.”\nNjiisyo Yamu Bbaibbele: “Uleelede kuyandisya Jehova Leza wako amoyo wako woonse, amuuya wako woonse, anguzu zyako zyoonse. Nkabela aya majwi ngendamulailila buzuba obuno abe amyoyo yanu.”—Deuteronomo 6:5, 6.\nCakutadooneka, kuba muzyali kulabikkilizya zyintu zinji kutali buyo twaambo ootu tosanwe, masimpe ngakuti, nokuba kuti mwasoleka kusikila mpomugolela kuba muzyali uuli kabotu, kunyina nomukonzya kuba muzyali uulondokede. Pele kuti kamusolekesya kutondezya luyando kubana banu alimwi akubapa nzyobayandika, muyooba muzyali uuli kabotu. *\n^ munc. 19 Nokuba kuti usyi bana tabacikwetene amukaintu ngobakazyala limwi bana, ikuti kamweendelezya cabulemu mukaintu ooyu, cilakonzya kubagwasya kapati bana kuzumanana kuba acilongwe cibotu abanyina.\n^ munc. 25 Kuti kamuyanda makani aambi aajatikizya buumi bwamumukwasyi, amubone bbuku lyakuti Inzila Yakujana Lukkomano Mumukwasyi, naa “Cibeela Cijatikizya Mukwasyi” a Web site ya www.jw.org.\nMuzyali Uuli Kabotu Ulajana Ciindi Cakubandika Abana Bakwe\nBa Sylvan, ibakazwa ku Barbados, mbaanamutekenya babbaasi mudolopo lya New York City, balijisi bakaintu abana basankwa botatwe. Mulimo waba Sylvan uyanda ciindi cinji. Balatalika kubeleka masyikati kusikila 04:00hrs kubucedo. Balyookezya buyo muli Bwane amuli Bwasanu, pele mu Mujibelo amu Nsondo babeleka masiku. Nokuba boobo, balajana ciindi cakubandika abana babo.\nBa Sylvan baamba kuti: “Cilakatazya kapati, pele ndilasola. Mwana umwi aumwi uyanda ciindi cakubandika anguwe alikke cacigaminina. Kumazuba muli Bwane nceciindi nendibandika amwana mupati akotoka kucikolo. Muli Bwasanu, ndilabandika amwanaangu wabili. Kumane mu Nsondo mafwumofwumo, ndilabandika amwanaangu musyoonto.”\nNzyobaamba Bana Kujatikizya Bausyi\n“Tulasobana antoomwe alimwi ciindi camasiku balandibalila.”—Oobu mbwaakaamba Sierra, uujisi myaka yakuzyalwa yosanwe.\n“Tulasobana kapati, mpoonya casika ciindi cakuti tuleke kusobana inga balaamba kuti, ‘Mbubo, lino atuyobolole nzyotwali kubelesya.’ Zimwi ziindi, twamana kubeleka, balaamba kuti; ‘Lino nciindi cakusobana.’”—Oobu mbwaakaamba Michael, uujisi myaka yakuzyalwa iili 10.\n“Bataata kunyina nobazumizya mulimo naa zyintu nzyobakkomanina kuti zibape kuleka kugwasya bamaama milimo yaaŋanda. Noliba lino, nokuba kuti kwainda myaka minji, balajika, balasanzya mitiba, balasalazya muŋanda, alimwi balabeendelezya calubomba alimwi acaluyando bamaama.”—Oobu mbobakaamba ba Andrew, bajisi myaka yakuzyalwa iili 32.\nLulayo lugwasya luzwa mu Bbaibbele lwabagwasya bamaalumi abamakaintu banji kuba alukkomano mumaanda aabo.


Ciyanza ca Kuzyibila Kulyoomba Cinswe Print\nCiyanza ca Kuzyibila Kulyoomba Cinswe\nMakanze aalufutuko apede nzila yakubambulula ciimo cabulemu mumoyo wamuntu. Taata Yahuwah ulasalala. Walo ulisetekene alimwi mulondo. Aabo bayookona antoomwe a Mufutuli Yahushua mubulelo bwa mumuni, banoolitondezya ciimo ca Yahuwah mbuli cimbonimboni mumaumi aabo.\nMangwalo alisalazyide kuti balikke aabo basalala mbabayookona buumi butamani:\nCilundu ca Mwami Leza nguni uukonzya kucitanta? Nguni uukonzya kwiima mubusena bwakwe busalala? Nguyooyo uucita zisalala uunyina kampenda mumoyo, uutakombi mituni, nikuba kukonka cakubeja. Ooyo nguuyoolelekwa a Mwami Yahuwah, ooyo nguuyoolulamikwa a Leza mufutuli wakwe. (Langa mu Ntembauzyo 24:3-5.)\nMumulumbe wakwe atalaa mulundu, Yahushua wakakombelezya kuti: “Nkaako nywebo muleelede kuba bantu basalala mbubonya mbuli Uso wakujulu mbwali mulondo.” (Mateyo 5:48, KJV) Eeco cintu camusyobo ooyo, ncintu cikatazya kujana mumuntu wanyama ulaa cinyonyoono, inga caba cintu calunya kulangila muntu kuti alondoke boobo pele buyo kuti Taata Yahuwah kayandide kupa zyoonse ziyandika kuti bana bakwe banunudwe bakasike aciimo eeco.\nNcintu cikatazya kuti mubisyi abe munkutwe mukukakatila kutobela nzila eeyo.\n“Nguni uukonzya kwaamba kuti, 'Ndalibamba, moyo wangu ulilondokede, ndasalala ndinyina zinyonyoono?'” (Tusimpi 20:9, NKJV) Yahuwah ulizyi kuti kunyina muntu uunga walisalazya lwakwe mwini. Walo wakakonkezya kuti uyoosangila zinjaanji kuzwa Kujulu zigwasyilila muntu kulwana nkondo yakuzunda cibi mumoyo.\nImwi nzila akataa zinjaanji Saatani mwasisikizya kusofwaazya muya akunyonyoona kusalala mumoyo, nja luunyaunya. Mamambe, kulyana nkwela, akulangilizya zifwanikiso zitondwa, nzintu zizibidwe kapati kuti zisofwaazya mizeezo akujulila masunko manjaanji ookwa Saatani. Nokuba boobo, kuli cibaka acimwi cinjizya muya wamuntu mubweendelezi bwa Saatani. Eeco tacaambaulwi antangalala nkaambo kakufwa nsoni akutalimvwa kabotu kwaambaula makani aamusyobo ooyo. Eeco ncinyonyoono ca kulyoomba zinswe.\nMumisela yakainda nsiku, kulyoomba cinswe cakali ciyanza cakazyibidwe kuti cilapoizya akuungula maanu muciimo camuntu. Cakali kwaambilwa mumbalimbali kuti “ciyanza cakusisikisya” alimwi abalo basilisi bazibbadela bakalemba ntenda zinjaanji zijatikizya cilengwa cakulyoomba. Nkaambo kaako, cakatalika kwiitwa zina kuti “kulipenzya omwini.”\nLino mbokuli luunyaunya kapati caantangalala mumusela wesu, kulyoomba cakaba cilengwa citambulika kuti muntu kayanda kweeleba ntenda amalwazi aajanwa mubuvwuule: kumita kotayandide, bulwazi bwa kalileke (AIDS), malwazi mbuli kanswende, dokaloka, azimwi zinjaanji. Abamwi bana-kristu lino bakulwaizya kuti kulyoomba ninzila iigwasyilila bakubusi abapati batakwetene kuti kabazumanana kubaa buumbulu.\nNokuba boobo, busongo bwa muntu mbufubafuba ku Mwami Yahuwah. Kwiinduluka kutaminina kuti cintu cimwi cili kabotu, naa cilasalala, nanka kuti cilatambulika takuli kutondezya kuti eeco cintu cilasalala akutambulika mumeso aa Taata Yahuwah pe. Zilengwa zya misela yesu zilacincauka ziindi zinjaanji cakuti tazikonzyi kuba cipimyo ca kululama pe. Mangwalo alikke ncecintu citakwe kampenda cikonzya kutondezya ciluleme.\nIBbaibbele taligaminide kubandika makani aakulyoomba pe. Bamwi bantu bayeeyela kuti Paulu wakalikwaamba kuti cili kabotu kulyoomba kwiinda “kufwida mucamba kubaa busa”, pele mubwini, kunyina Paulu naakaamba cintu camusyobo ooyo pe. Mulugwalo lwakwe lutaanzi ku Bakolinto, walo wakali kukulwaizya basyomi kuti cilainda kubota kuti muntu katakwete. Kulanga mapenzi akutundululwa nkubakanjide bana-kristu muciindi eeco, aaya akali malailile aalaa maanu. Yahuwah Lwakwe wakaambila Jelemiya kuti atakwati nkaambo uyoolibonena mukaintu wakwe abana bakwe kabafwa nzala eelyo munzi waakufumpwa baku Bbabbuloni.\nMalailile ookwa Paulu akali aakuti cilainda kubota kuti muntu wakwata kwiinda “kufwida mucamba kubaa busa”, eeco ncecisendekezyegwa akuteelelwa mazubaano kuti caambilizya kulyoomba:\nNkaambo ndalombozya kuti bantu boonse bapone mbuli buumi mbwepona ambe lwangu. . . . Pele Ime nditi kuli baabo batakwete abamukabafu, ndabaambila kuti ncibotu kulimbabo kuti bakkale buyo nkungulume, mbuli ndime. Pele kuti naa tabakonzyi kulijata, baleelede kukwata. Nkaambo ncibotu kukwata kwiinda kunyomenena. (1 Bakolinto 7:8 a 9, NKJV)\nPenzi liliko lya kulyoomba, alimwi ndipenzi pati, ndyakuti, eeci cilengwa cikulwaizya kusofwaazya mizeezo, mpoonya eeco ncecipoizya muya wamuntu woonse. Boonse aabo balaa ciyanza cakulyoomba lyoonse bayeeyela muntu umwi munzila iitondwa akumufwida luunyaunya kutegwa balikkomanisye kusobanya cinswe kabayeeyela muntu ooyo aanga nkwali ncobeni aawo mpobacitila boobo akulikkutya busa bwakoonana. Mizeezo yakulyana nkwela ilakwelelezya akuungula maanu mukuya kwaciindi nkaambo muntu inga kayaa kuyandisya mizeezo yiindila kutondwa kutegwa imusisye aawo mpatalika kulyoomba akugozya busa bwakwe. Ooku kubula kulyeendelezya mumizeezo ncintu cikazya mukonzyanyo ngwaakatusiila Yahushua.\n“Amube aamoyo mbuli ngwaakajisi Yahushua munanike.” (Langa Bafilipo 2:5.) Muzeezo ookwa Yahushua lyoonse wakali kusalala mbuli mbwaakali kwaaba mizeezo amicito yakwe yoonse kukuyanda kwa Taata Wakwe.\nYahushua wakasalazya kuti kuyeeyela kucita zitondwa mumizeezo yamuntu cileelene acinyonyoono cakucita cintu cini eeco. Walo wakasinizya kuti:\nTee mwakamvwa kabaambilwa basikale kuti, 'Utaciti mamambe.' Mbombubo, pele mebo ndamwaambila kuti kufumbwa uulanga mukaintu akumunyomenenwa walalika kale mumoyo wakwe. (Mateyo 5:27 a 28, NKJV)\nKulyoomba kanjaanji ncintu citobela zinyonyoono zimwi, mbuli kulangilizya zipekupeku zinyomenezya akusungilizya busa bwa kulyana nkwela. Kulyoomba ncintu ceendelana akulangilizya zifwanikiso zyamantanda azitondwa, nkaambo busa bwa nkwela bulasinsimuka kwiinda mukulangilizya zifwanikiso zyamantanda azipekupeku zya cisaaza zitondwa akufwamba kulikkomanisya omwini.\nKulyoomba akataa baabo bakwetene akwalo nkubaa buunyu kapati. Inga calibonya aanga nkuyanda kulikkomanisya munzila yakufwamba kulilemununa kwiinda kuti akulemunune mukaako, kumwi kolipeekezya kukkomanisya mukaako. Aboobo, zikwati zyabaabo bazyibide kulyoomba zinjila mapenzi, akuleta kuzingwa mizeezo, akucisa bamwi bali mumbali nkaambo cileelene akwaaba mukaako.\nKoonana mucikwati ncipego cilibotela ncaakatupa Mulengi wesu uutuyanda. Wakatupeda kuti tweelede kucita cintu cibotu eeci mukaziziizi mucikwati. Cakali cintu citondezya luyando lwini akusyoma ngomukwetene limwi akumupa cintu cimukkomanisya. Kuti kacicitwa mulukwaka lwa cikwati cisetekene, koonana inga caba cintu ciswaanganya banabukwetene akubaleta munsimunsi umwi awumwi.\nYahuwah wakalenga banalumi abamakaintu kuti babe bantu bayanda koonana pele Walo taakayandide kuti bantu babe bazike ba luunyaunya pe. Adamu a Eva bakalengwa kabeendelezya mibili yabo mubunkutwe. Bakali bantu bakali kweendelezya busa bwa nkwela muciimo cabo cabulemu. Kulyoomba ncilengwa cimanukizya ncobeni. Muntu uuzyibide cilengwa cakulyoomba inga wabamuntu uuzunda munguzu zya Munununi nanka kuyuminina kucita ciyanza eeci mukuya kwaciindi.\nEelyo mwaalumi (naba mukaintu) nalyoomba, busa bwakulyoomba bulaindizya kumumanukizya kufumbwa ciindi nacita boobo. Mubili wakwe ulalibambila kucita cintu eeco nkaambo lino watalika kuzyibila ciyanza eeco. Muntu waatalikila muciyanza ca kulyoomba ziindi zyongaye mumwezi, mukuya kwa ciindi, busa bwakulyoomba bulaindila kumutolwaazya.\nBamwi bantu bakasika ambaakani yakugagambila kucita luunyaunya cakuti kufumbwa muzeezo uuli mumutwe ugeme kucisaaza. Bantu bamusyobo ooyo mbazike ba Saatani ncobeni, ulabasobanya akubasungilizya kucita kufumbwa citondwa. Bulikke bulangizi mbwakonzya kujana mubisyi: mbwakulyaaba kuli Yahushua kuti amwaabile nguzu.\nBoonse bayanda kuti Mufutuli Yahushua akkalilile mukati muli mbabo, beelede kulyaaba maumi aabo aaluunyaunya woonse ku Mufutuli. Kulyaaba zisusi zyako abusa bwako boonse kuli Yahuwah inga tiicakupa kuti ubaange mwana uutakwe busa bwa nkwela pe. “Elohimu wakalenga muntu mucinkonzya Cakwe cini, mucinkonzya cokwa Elohimu Walo wakamulenga; mwaalumi amukaintu Walo wakabalenga.” (Langa mu Matalikilo 1:27.)\nYahuwah wakalenga bantu bobile baandeene bubambe. Aabo balyaaba busa bwa nkwela kuli Nguwe inga tiibasweekelwa ciimo cabubambe bwabo. Kunze lyaboobo, banalumi inga bazyandamana kubaa bulombwana, alimwi banakazi inga beebeka kubaa busimbi eelyo nobayaa kulyeendelezya kabotu kakwiina kulikkomanisya munzila yakulyoomba. Muntu wakali muzike wa busa bwa zitondwa ulakonzya kupiluka kuciimo cabulemu ciboola mulwaanguluko lwa kutobela mulawo wabulemu.\nMucibeela cabuumi cili coonse oomo Saatani mwakakatila koongelezya muntu, Mufutuli Yahushua mbo bwiinguzi bwamuntu ooyo. “Akaambo kaako walo ulakonzya kubafutwida limwi aabo baswena aafwiifwi kuli Yahuwah kwiinda muli Nguwe, nkaambo ulapona lyoonse kuti abakombelezezye.” (Langa BaHebulayo 7:25.) Toonse tulazyalwa katuli bazike ba Saatani kwiinda muciimo cesu cabuntu cilaa cinyonyoono. Mbuli mbotuli bazike, ncintu cikatazya kuti munguzu zyesu tobeni tulyaangulule kuzwa mukakole ka Saatani. Tulakonzya kuzyiba cibotu acibi. Tulakonzya kulombozya kucita cibotu akweeleba cibi. Pele luzyibo lulikke oolo talukonzyi kutwaangulula kuti tucite ciluleme ncotulombozya kucita pe.\nEeyi nkondo yakulwanina mukati kamoyo, nkondo akataa kuyandisya kucita ciluleme, kiilwana abusa bwakuyandisya cibi, yakapandululwa a Paulu naakalemba kuti:\nTulizyi kuti Mulawo ngwazintu zyamuuya. Pele mebo ndimuntunsi, ndimuzike wazinyonyoono. Nsizi ncecitila zeezyo nzyecita. Nkaambo nsiciti zeezyo nzeyanda kuti ncite pe, pele eezyo zintu nzyesulaikide nzyezumanana kucita.\nKuti naa nkepenzyegwa azinyonyoono eezyo nzyecita, caamba kuti Mulawo uliluleme. Endime eencita zibi nzyecita pe, pele zinyonyoono zili mulindime nzyezindicitya.\nNdilizi kuti mulindime ndemuntunsi munyina cibotu pe. Nikuba kuti ndiyanda kucita zibotu, pele nsiziciti pe. Zibotu nzyeyanda kuti ncite, nsiciti. Pele zibi nzyetayandi kuti ncite, nzyecita.\nNaa nkecita eezyo nzyetayandi kucita, nsilindime eenzicita, pele nzinyonyoono zili mulindime zindicitya. Aboobo ndijana kuti cicitika ncakuti, neyanda kucita zibotu inga azyalo zibi zili aandime. Ndabotelwa a Mulawo wa Yahuwah amoyo uumaninide. Pele ndilizi kuti mulindime muli moyo uumbi uulwana ayooyo uubotelwa a Mulawo wa Yahuwah. Moyo umwi ooyo uutobela nzila yazinyonyoono, nguwandicitya kuti ndibe muzike wazinyonyoono.\nMaawe! Nde mucaangu! Nguni uutindivune kubukkale oobu bunditola kulufu? Cili bobuya: mebo lwangu njanda kutobela Mulawo wa Leza amoyo omwe, pele amubili wangu njanda kutobela nzila yazinyonyoono. (Langa BaLoma 7:14, 15, 17-25.)\nOoku nkokulila kuli mumoyo wamuntu woonse wakatingaana munguzu zyakwe kukakatila kuzunda ziyanza zyakucita cinyonyoono. Kampango katobela waawo kajisi bwiinguzi bwakuti: “Aalumbwe Yahuwah wandivwuna muli Yahushua Munanike Simalelo wesu!” (Langa BaLoma 7:25.)\nKuli zinyonyoono zinjaanji kapati. Kufumbwa cintu ncookazyibila kucita kuzwa nookazyalwa cikubuzya nguzu, kuli sunko lilibambide kukulwana kwiinda mucintu eeco akukusungilizya kucita cinyonyoono. Nokuba boobo, kwiina makani naa ncinyonyoono cili buti, pele kuli buyo bwiinguzi bomwe: nkwali Mufutuli. Walo nkwali ciindi coonse kuti akugwasye noli mupenzi. Walo uyoopa kukoma kufumbwa muntu uumulomba kuti azunde.\nEelyo nonjilwa sunko lyakulyoomba:\nMpoonya aawo kotijila ku Mufutuli, talika kupaila mumoyo wako kufumbwa nkobede.\nKotantamuka kufumbwa cikuletela sunko eelyo. Kuti koli abulo, imikila. Kuti kosamba amubili, sama zyakusama akuzwa anze. Koyandaula cakucita kutegwa mizeezo yako ileke kuyeeya zitondwa.\nUtalekeli mizeezo yako kuti izulile zipekupeku, zifwanikiso, amanjezyeezya aayungizya busa bwakuyanda cisaaza.\nKolya zyakulya zitavweledwe, zitakwe mpilibili, nkaambo eezyo nzyezyiyungizya busa bwa cisaaza. Nyama amayi azyalo zilayungizya kuyandisya kulyana nkwela.\nKolomya kubona kuti cinswe casalala alimwi kunyina tombe libungene kunsaa cikanda civwumbilila, kunyina nkasaalo azimwi zinjaanji zizwa mukati, nkaambo eezyo nzyezipa kumvwa cintu cibaba akutalika kulikwezya cinswe, kulijataata akuliponyongola.\nKuzunda kulisyomezyedwe kufumbwa uutambula cipego eeco akubaa lusyomo mu Mufutuli.\nLino taakwe mulandu kulibaabo basyoma muli Kilisito Yahushua Munanike. Aabo bateendi mukutobela zisusi zyanyama, pele basololelwa a Muuya Uusalala. Nkaambo mulawo wa Muya wa Buumi muli Yahushua Munanike, wandaangununa kuzwa kumulawo wa zinyonyoono a lufu.\nIno twaambe buti amakani aaya? Naa Yahuwah kaalaa ndiswe, ino nguni uukonzya kutulwana? Yahuwah wakasanga Mwanaakwe mwini, nkabela wakamwaaba nkaambo kesu. Ino inga wakakilwa buti kutupa zintu zyoonse antoomwe a Nguwe?\nNitupenga boobo, masimpe tulizundide kale nkaambo ka Kilisito uutuyanda. Nkaambo ndisinizizye kuti taakwe cintu cikonzya kutwaandaanya kuluyando lwa Yahuwah. Niluba lufu, nibuba buumi, nibaba bangelo, nibaba basimalelo, niziba zintu zyasunu naa ziciyooboneka, niziba zyanguzu zili buti, niziba zintu zyakujulu niziba zyaansi aano, niciba cilenge cili buti coonse, taakwe cintu niciba comwe cikonzya kutwaandaanya kuluyando lwa Yahuwah ndotujisi muli Yahushua Munanike, Simalelo wesu. (Langa mu BaLoma 8:1-2, 31-32, 37-39.)


African Storybook - Mupumuno Abankaaka\nOdongo alimwi a Apiyo bakalikukkala mudolopo antoomwe abausyi. Mbokuli bakalizi kuti beelede kuya kuli bankaakanyina bakakkala kabalaangila mupumuno kuti usike. Bankaakanyina bakalikukkala biyo munsi-munsi acizyiba cipati kapati mwalo oomo mobazela inswi.\nOdongo alimwi Apiyo bakalikkomene nkaambo caakali ciindi camupumuno cakuunkakuli bankkanyina alimwi. Buzuba bwakweenda kabutanasika, bakalongela zibbudu zyabo alimwi akukkala kabalibambilide kunyamuka kuya kumunzi buzuba butobela. Kwiina nibakoona akoona kabaile kwaambaula masiku oonse zijatikizya mupumuno wabo.\nMafumo-fumo buzuba bwakatobela, bakalubweza lweendo lwabo. Bakaunka amootokala wabausyi. Bakainda mukati mumalundu alimwi amyuunda mipati mobalima zisyango mbuli tii. Bakalikubala myootokala kumwi kabaimba akwiimba.\nNikwakainda kaindi kasyoonto, bana bakakatala aakoona.\nBausyi baakamubusya Udongo alimwi a Apiyo nibakasika kumunzi. Bakabajana bankaakanyina ba Nyar-Kanyada kabalyookezya amuseme mujungusi acisamu. Izina eeli Nyar-Kanyada mumulaka wa Luo caamba kuti 'Musimbi mwana abantu baku Kanyada'. Wakali mucembele uulimvwide alimwi mubotu.\nNyar-kanyada wakabatambula beenzu bakwe mung'anda yakwe alimwi kwakaba kuzyana akwiimba mukati mung'anda. Bazyikula bakwe bakalimvwa kubotelwa kubweza ciindi cakubapa zipengo zyibakabaletela kuzwa kudolopo. "Kusaanguna amujule cipego cangu," wakaamba Odongo. "Peepe, musaangune cangu azyina," wakanjila Apiyo.\nBankaakanyina nibakamanizya kujula zyipego zyabo, bakabaleleka bazyikulu babo mumulawo wabo.\nKumane waawo, Odongo alimwi a Apiyo bakaunka anze. Bakatalika kutandaanya nkoonkolekwa alimwi atuyuni.\nBakantanta muzisamu akufusa zyakufusa-fusa mucizyiba.\nNikwakasiya, bakajokela kung'anda kuya kulya camasiku. Kabataninga akumanizya kulya, bakatalika kumfukula!\nBuzuba bwakatobela, bausyi bakabasiya bana kuli bankaakanyina ba Nyar-kanyada akujokela kudolopo.\nOdongo alimwi a Apiyo bakabagwasya bankaakanyina milimo yamung'anda. Bakateka meenda akutebba nkuni. Bakali kubwezelela amayi aankuku alimwi akucela cisyu kuzwa mugaadeni.\nNyar-kanyada wakayiisya bazyikuli bakwe bwakujika nsima yalo iisunswa mumusiza. Wakabatondezya alimwi abwakujika mupunga uuligwa answi.\nBumwi buzuba kuseeni, Odongo wakabweza ng'ombe zyaba nkaakanyina akuzitola kukucela. Zyakanjila mumunda wabasimukobonyina. Mulimi ooyu wakamunyemana kapati Odongo. Wakalikalauka kuti ng'ombe azijate kuciba caakwe akaanmbo kakuti zyalya mumuunda wakwe.\nAlimwi mubuzuba bumwi, bana bakaunka kumaaketi antoomwe a Nyar-kanyada. Bankaakanyina bakalijisi cintoolo mubakali kusambala leepu, chuka alimwi ansipa. Apiyo wakalikumvwa kabotu kwaambila bantu myuulo ya zyintu mucintoolo nkabela. Odongo walo wakalikubikka mumapulasitiki zyintu zibakalikuula bantu.\nNibakakotoka inzuba nilyakabbila bakanywa chai tii antoomwe. Bakabagwasya bankaakanyina kubala mali ngubakabamba mubuzuba oobu.\nPele kabatana akuyeeyela, mazuba amupumuno akamana eelyo bana bakaajokelaa ku dolopo. Nyar-kanyada wakapa Odongo nkpomeki mpoonya Apiyo bakamupa nsweta. Bakababikkila cakulya munzila mulweendo lwabo.\nBausyi nibakaboola kuzi kubabweza, tiibakalikuyanda kujokela. Bana bakalomba bankaakanyina ba Nyar-kanyada kuti baunke ambabo kudolopo. Bakamwetula eelyo bakati, "Ndakomenesya kukkala mudolopo. Ndinikumulindila kuti mukaboole alimwi okuno kumunzi."\nOdongo alimwi a Apiyo bakakumbata bankaakanyina akubalaya.\nNibakasika kucikolo, Odongo alimwi a Apiyo bakaambila beenzinyina buumi bwakumunzi. Bamwi bana bayeeya kuti buumi mudolopo mbubotu. Bamwi bayeeya kuti buumi muminzi mbubotu kwiinda mudolopo. Pele cibotelezya ncakuti toonse tulazumina kuti Odongo alimwi a Apiyo bakali aciindi cibotu antoomwe abankaakanyina!\nTranslation - Vision Milimo\nLanguage - ChiTonga


Samsoni aDelila | Zyiiyo Zyabana Zizwa muBbayibbele\nBALA MU Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Sign Language Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Poqomchi' Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Romany (Serbia) Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Taiwanese Sign Language Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nMaIsrayeli miingi akatalika lubo kukomba baleza bakubeja, eezi zyakapa kuti Jehova azumizye maFilisti kuti abapenzye. Pesi amwi maIsrayeli akali kuchita ziyandwa aJehova. Umwi wakali Manowa. Manowa amukayintu wakwe teebakalikwe bana pe. Bumwi buzuba Jehova wakatuma mungelo wakwe kuti akaswaye mukayintu waManowa. Mungelo ooyo wakabuzya mukayintu waManowa kuti: ‘Uyooba amwana. Mwana ooyo uyoovuna maIsrayeli kuzwa kumaFilisti. Uyooba Munaziri.’ Ulizi na kuti Manaziri bakali bantu bali biyeni? Bakali bantu bakali kulisalila kuba babelesi baJehova bayandikana. Manaziri taakali kuzumizigwa pe kugela masusu.\nMumazuba, Manowa wakaba amwana alimwi wakamuuzika kuti Samsoni. Samsoni naakakomena, Jehova wakamupa manguzu miingi loko. Wakali kukonzya kujaya mulavu katajisi chintu mumaboko. Chimwi chiindi, Samsoni wakajaya maFilisti aali 30 kali alikke. Eezi zyakapa kuti maFilisti bamusulayike Samsoni alimwi bakali kuyanduula nzila zyakumujaya. Bumwi buzuba mansiku kalede kuGaza, maFilisti bakamulinda kugedi lyamuunzi kuchitila kuti bamujaye kuseeni. Pesi nikwakaba akati kamansiku, Samsoni wakabuka, wayinka kugedi lyamuunzi mpawo wakalinyukula amiduli yamuunzi. Mpawo wakalipikula gedi eelyo wakulisisya ajulu achilundu chili afwiifwi akuHebroni!\nKuzwa waawo, maFilisti bakaya kumusimbi ngwaakali kuyandana awe, utegwa Delila, mpawo bakati kuli nguwe: ‘Tulakupa mali nyingi ikuti watubuzya kuti Samsoni uwajana kuli manguzu. Nkaambo tuyanda kumujata akumubikka muntolongo.’ Delila wakazumina nkaambo wakali kuyanda mali. Kumasaangunino, Samsoni wakali kukaka kubuzya Delila kuti manguzu wakali kwaajana kuli. Pesi Delila wakamubuzisisya kusikila Samsoni waamba nsiswa yakwe. Wakabuzya Delila kuti: ‘Ndili Munaziri nkaambo kuzwa nindakazyaligwa tandinagelwa pe.’ Ikuti ndagelwa, manguzu aangu alamana.’ Samsoni taakeelede kubuzya Delila makani aaya.\nChakufwambaana, Delila wakabuzya maFilisti kuti: ‘Ndayiziba nsiswa yakwe!’ Kuzwa waawo, Delila wakabutika Samsoni azibelo zyakwe mpawo wakayita umwi muntu kuti amugele masusu. Mpawo Delila wakoompolola kati: ‘Samsoni, maFilisti bakuzida!’ Pesi naakabuka, manguzu aakwe akali amana. Kuzwa waawo, maFilisti bakamujata akumugwisya meso alimwi bakamubikka muntolongo.\nBumwi buzuba maFilisti miingi akali bungene mutempele lyaleza wabo Dagoni alimwi akali koompolola kaati: ‘Leza wesu waaba Samsoni mumaanza eesu! Amumwiite Samsoni! Atusobanine.’ Bakamwiimikizya akati kaminseme yang’anda iibili alimwi bakatalisya kumuseka. Mpawo Samsoni wakakwiilila Jehova kati: ‘O Jehova ndakumbila undipe nguzu chiindi chomwe.’ Muchiindi eecho, masusu aSamsoni akali alampa. Wakatonta minsemu yatempele amanguzu aakwe oonse. Mpawo ng’anda yoonse yakawa akujaya bantu boonse bakali mukati kuswaanizya anguwe Samsoni.\n“Zintu zyoonse buyo ndazikonzya nkaambo kanguzu nzimpedwe kuli-Kristo.”—BaFilipi 4:13\nMibuzyo: Samsoni wakali kwaajana kuli manguzu? Niinzi chakachitika kuli Samsoni kuzwa naakabuzya Delila chakali kumupa manguzu?